Έργα Μπαχ και Μότσαρτ στην Αργυρούπολη
2026-04-07 19:30 - 21:30 (Europe/Athens) | Πολιτιστικό συνεδριακό κέντρο Μίκης Θεοδωράκης – Αργυρούπολη, Κύπρου 68, Αργυρούπολη, Αττική, 16451, Greece
Μέσα στην ατμόσφαιρα της Μεγάλης Εβδομάδας, σας προσκαλούμε σε μια μοναδική μουσική συνάντηση με την πνευματικότητα δύο κορυφαίων δημιουργών.
Η Ελληνική Ευαγγελική Εκκλησία Γλυφάδας παρουσιάζει, υπό την αιγίδα της, ένα κατανυκτικό οδοιπορικό με εμβληματικά έργα του Johann Sebastian Bach και το αριστουργηματικό Requiem του Wolfgang Amadeus Mozart (K.626). Μια βραδιά αφιερωμένη στην ελπίδα, τη μνήμη και τη λύτρωση, όπως αναδεικνύεται μέσα από τις θείες μελωδίες της κλασικής μουσικής αλλά και τη θυσία του Ιησού Χριστού.
«Εγώ ειμί η ανάστασις και η ζωή.» Κατά Ιωάννην 11:25
Συντελεστές:
Υψίφωνος: Βάσια Αλάτη
Μεσόφωνος: Ίρις-Φιόνα Νικολάου
Οξύφωνος: Στυλιανός Σκιαδάς
Βαθύφωνος: Ευάγγελος Χατζησταύρου
Βιολί: Αχιλλέας Μπερής
Βιολί: Μύριαμ Σντράγκατ
Βιόλα: Φίλιππος Κετεντζιάν
Βιολοντσέλο: Έλλη Κετεντζιάν
Πιάνο / Basso Continuo: Δημήτρης Ανδρονιάδης
Με ιδιαίτερη χαρά, στην εκδήλωση θα παρευρεθούν και θα τιμήσουν με την παρουσία τους εκπρόσωποι όλων των Χριστιανικών Ομολογιών, στέλνοντας ένα μήνυμα ενότητας και αδελφοσύνης μέσα από την τέχνη και την πίστη στον Ιησού Χριστό.
Πολιτιστικό Συνεδριακό Κέντρο “Μίκης Θεοδωράκης” (Κύπρου 68, Αργυρούπολη)
Μεγάλη Τρίτη, 7 Απριλίου 2026
Ώρα προσέλευσης: 19:30
Είσοδος Ελεύθερη (Θα τηρηθεί σειρά προτεραιότητας)

Σινεμά & Ψυχολογία στα Βριλήσσια
2026-04-07 20:00 - 22:00 | Κίνηση Δημοτών Βριλησσίων Δράση, Πάρνηθος 21, Βριλήσσια, Αττική, 15235, Greece
23η Συνάντηση Σεμιναρίου «Σινεμά & Ψυχολογία», Μεγάλη Τρίτη 7 Απριλίου 2026, 8:00μμ, ζωντανά και διαδικτυακά
Στην 23η Συνάντηση του Σεμιναρίου «Σινεμά & Ψυχολογία» (Τρίτη 7/4/2026, 8:00μμ) συζητάμε το φιλμ «Το Κατά Ματθαίον Ευαγγέλιο» ( ll Vangelo Secondo Matteo/The Gospel According to St. Matthew, 1964) του Pier Paolo Pasolini το οποίο έχει χαρακτηριστεί ως η σπουδαιότερη κινηματογραφική μεταφορά της ζωής και της διδαχής του Χριστού. Ο σκηνοθέτης, άθεος ο ίδιος, συνέθεσε με απόλυτο ρεαλισμό την πιο ευλαβική κινηματογραφική απόδοση σε ένα βαθύτατα θρησκευτικό και σκόπιμα πολιτικό φιλμ, καθώς ο Μεσσίας του παρουσιάζεται σαν χωριάτης παρίας, παρακινούμενος από την οργή του για την κοινωνική αδικία. Με αφορμή την ταινία συζητάμε για το θρησκευτικό αίσθημα του ανθρώπου, την προσήλωση στα δόγματα, τον σπαραγμό, τη θλίψη, την απόγνωση, και τον πόνο που γεννά η πίστη στο υπερφυσικό, την αθεΐα και την νοσταλγία του άθεου για την πίστη. Τι, αλήθεια, προκαλεί την πίστη στον Θεό: η διαίσθηση ή η λογική, η καρδιά ή το μυαλό;
Οι συναντήσεις γίνονται ζωντανά στο στέκι της ΔΡΑΣΗΣ για μια Άλλη Πόλη και διαδικτυακά μέσω της πλατφόρμας zoom στη διεύθυνση:
https://us06web.zoom.us/j/86868047020?pwd=[REDACTED]
23η Συνάντηση Σεμιναρίου «Σινεμά & Ψυχολογία», Μεγάλη Τρίτη 7 Απριλίου 2026, 8:00μμ, ζωντανά και διαδικτυακά
Το Κατά Ματθαίον Ευαγγέλιο/ll Vangelo Secondo Matteo/The Gospel According to St. Matthew
Ιταλία, Δραματική, Εποχής, Θρησκευτική, Πολιτική,1964. Διάρκεια:137’. Σενάριο-Σκηνοθεσία: Pier Paolo Pasolini. Πρωταγωνιστούν: Enrique Irazoqui, Margherita Caruso, Susanna Pasolini, Marcello Morante, Mario Socrate, Settimio Di Porto, Alfonso Gatto, Luigi Barbini. Μουσική: Luis Bacalov.Φωτογραφία: Tonino Delli Colli. Μοντάζ: Nino Baragli. Σκηνικά: Luigi Scaccianoce. Κοστούμια: Danilo Donati
Το κατά Παζολίνι Ευαγγέλιο
«Μα γιατί να πιεστώ να μισήσω εγώ
που σχεδόν ευγνωμονώ τον κόσμο για τη δυστυχία μου, για
το ότι είμαι διαφορετικός –και γι᾽ αυτό μισήθηκα–
και που όμως δεν ξέρω παρά ν᾽ αγαπώ, πιστά και στενάχωρα;»1
Πιέρ Πάολο Παζολίνι
Η αντίφαση, ή μάλλον το παράδοξο μοιάζει να είναι το άλλο όνομα της δημιουργίας. Γιατί τι πιο παράδοξο για τον δεσμώτη του πεπερασμένου και του θανάτου άνθρωπο απ’ το να δημιουργεί; Τι πιο παράδοξο στον άνθρωπο, εν τέλει, από την πίστη; Ο Πιέρ Πάολο Παζολίνι δεν ήταν πιστός. Αλλ’ όταν σε μια συνέντευξη τύπου, το 1966, κάποιος τον είπε άπιστο, εκείνος σχολίασε: «εάν γνωρίζεις ότι είμαι άπιστος, τότε με γνωρίζεις καλύτερα απ’ όσο γνωρίζω εγώ τον εαυτό μου. Πιθανόν να είμαι ένας άπιστος, αλλά είμαι ένας άπιστος με νοσταλγία για μία πίστη». Είναι μ’ άλλα λόγια ένας βέρος ποιητής.
Ο Παζολίνι, γεννημένος στη Μπολόνια, στις 5 Μαρτίου του 1922, όταν το 1963 καταπιάνεται με το Κατά Ματθαίον Ευαγγέλιο, είναι 41 ετών και έχει ήδη δώσει τις μεγάλες του ταινίες Ακατόνε (1961) και Μάμα Ρόμα (1962), ταινίες-πρόζα, όπως τις χαρακτηρίζει ο ίδιος, όπου ακολουθεί το δρόμο που είχε χαράξει από νέος με τα μυθιστορήματά του. Τότε θα κάνει μια μεγάλη στροφή προς τον κινηματογράφο της ποίησης, όπως εκείνος τον εμπνεύστηκε. Κι ως ποιητής θα μπει στο δρόμο με τις μεγάλες αφηγήσεις, τους μεγάλους μύθους. Συνέβη τότε (2 Οκτωβρίου 1962) να ακολουθήσει μαζί με άλλους διανοούμενος τον Πάπα Ιωάννη ΚΓ’ σε προσκύνημα στην Ασσίζη. Εκείνος όμως, απ’ τα γενοφάσκια του μέλος του κομμουνιστικού κόμματος, άθεος και με σκανδαλώδη την ομοφυλοφιλία του, προτίμησε να μην βγει από το δωμάτιό του, «ενώ», όπως λέει, «οι κωδωνοκρουσίες βούιζαν στο κεφάλι μου, ξαφνικά η επιθυμία μου να τον δω (τον Πάπα) εξαφανίστηκε […] Αυτή η ταινία γεννήθηκε σ’ εκείνο το χώρο, εκείνη τη μέρα, εκείνες ακριβώς τις στιγμές», όταν από μια «Καινή Διαθήκη» που βρήκε στο κομοδίνο του, διάβασε απνευστί το «Κατά Ματθαίον Ευαγγέλιο».
Αυτή ήταν η σύλληψη ενός από τα παραδοξότερα έργα του κινηματογραφου, κι ο Παζολίνι φτάχνει την πιο πετυχημένη διασκευή του Ευαγγελίου στο σινεμά, την πιο δική του ταινία. «Δεν πιστεύω ότι έχω κάνει ποτέ έργο πιο προσωπικό, που να μου ταιριάζει περισσότερο από το Ευαγγέλιο». Στον Ματθαίο, ο Παζολίνι ανακάλυψε έναν όμοιό του, έναν ποιητή: «Αν και ο άγιος Ματθαίος δε γράφει σε στίχους, θα μπορούσε το έργο του να έχει ρυθμό επικό και λυρικό» και γι’ αυτό απέρριψε για την ταινία του εξ’ αρχής «κάθε είδος ρεαλιστικής ή νατουραλιστικής αναπαράστασης» κι έμεινε μακρυά από «κάθε είδος αρχαιολογίας και φιλολογίας. Προτίμησα», λέει, «να αφήσω τα πράγματα στο θρησκευτικό τους πλαίσιο, που είναι το μυθικό τους πλαίσιο. Το επικό-μυθικό.».
Ο Παζολίνι, ακολουθώντας πρότυπα «κυρίως αρχαϊκοβυζαντινά», όπως τα ονομάζει, και με «ευνόητη αναφορά στον El Greco», δανείζεται στοιχεία από την ευρωπαϊκή παράδοση αναπαράστασης των Παθών, πρώτα και κύρια απ’ τον Μπαχ –όπως σημειώνει, διάλεξε όλες τις μουσικές πριν ακόμη γυρίσει την ταινία– και λίγο απ’ όλους της πρώιμης ιταλικής Αναγέννησης: Piero della Francesca, Duccio, Masaccio[6]. Μέσα σ’ αυτό το κλίμα παρασύρεται κάποτε ως το εφετζίδικο «μπαρόκ της αντι-μεταρρύθμισης», πράγμα που τον κάνει να απορρίπτει εκ των υστέρων κάποιες σκηνές θαυμάτων, αλλά αυτές οι «χάρτινες αναπαραστάσεις» τον προσγειώνουν συνάμα στην κινηματογραφική παράδοση απόδοσης των Παθών, εμπνευσμένων από τις λαϊκές γκραβούρες και εικονίτσες, από την εποχή ακόμα του βωβού.
Στο Ευαγγέλιο του Παζολίνι πράγματι υπάρχει μια σύγκρουση ανάμεσα εφ’ ενός στις αναπαραστάσεις, όπως είναι η Προσκύνηση των Μάγων, η Βάπτιση, η Βαϊοφόρος ή η Δίκη του Χριστού –η οποία μεγαλοφυώς θεάται εκ του μακρόθεν– της Σταύρωσης, της Ανάστασης και αφ’ ετέρου στην πορεία και το κήρυγμα του Ιησού, έτσι όπως αποτυπώνονται στον Ευαγγελιστή Ματθαίο. Θα έλεγε κανείς πως αυτή η σύγκρουση εκφράζει την ίδια τη σύγκρουση του σκηνοθέτη με το έργο. Είναι φυσικό, είναι άλλωστε ιδίωμα της εποχής –μεσούσης της δεκαετίας του 1960–ο μαρξιστής-κομμουνιστής Παζολίνι να βρεθεί κοντά στο επαναστατικό κήρυγμα του Ιησού, στην καταγγελία των Φαρισαίων, στην έξωση των εμπόρων από το Ναό κ.λπ. Το ίδιο αναμενόμενη είναι η αμηχανία του –αμηχανία του λογοκρατούμενου ανθρώπου της Δύσης εν γένει– μπροστά στην θεϊκή υπόσταση του Χριστού, όπως φανερώνεται στα θαύματα, στην αυστηρή ως προς τις προφητικές (ιουδαϊκές) της αναφορές αφήγηση του Ματθαίου. Με αξιοθαύμαστη ειλικρίνεια, ο Παζολίνι αφήνει αυτή τη σύγκρουση να φανεί και εγκαινιάζει μ’ αυτήν ένα εντελώς καινούργιο ύφος στο μέχρι τότε νεο-ρεαλιστικό έργο του. «Η ταινία είναι γεμάτη από προσωπικά θέματα και κεντρίσματα», θα πει λίγο αργότερα, «και το κατάλαβα πραγματικά, απλώς με το να την ξαναδώ πρόσφατα (το 1968), και αντιλήφθηκα ότι ακόμα και η μορφή του Χριστού μού ανήκει ολοκληρωτικά, λόγω του τρομερού επαμφοτερισμού που υπάρχει σε αυτήν.». Ο Χριστός του Παζολίνι μοιάζει στην εικόνα που του έφτιαξε ο άνθρωπος του εικοστού αιώνα: ένα πρόσωπο παθιασμένο στο κήρυγμα, αμήχανο μπροστά στη θεότητα. Είναι ένας πλήρως εξανθρωπισμένος Χριστός, που ο σύγχρονος άνθρωπος τον ακολουθεί εκ του μακρόθεν, βλέποντας με σκεπτικιστική απάθεια, τα θαύματά του. Αξίζει να σταθούμε θαυμαστικά σε ένα κατ’ εξοχήν παζολινικό επίτευγμα: την απομάκρυνση από την θεατρική μπαρόκ ένταση στην απεικόνιση των Παθών, σχεδόν μόνιμη στις κινηματογραφικές αναπαραστάσεις. Ένας εκούσια αγόμενος στον Γολγοθά Χριστός είναι πράγματι μια θεοφάνεια για ένα γνήσιο παιδί της ιταλικής τέχνης. Κι όλα αυτά τα στοιχεία κάνουν το Κατά Ματθαίον Ευαγγέλιο του Παζολίνι μια ταινία μοναδική.
Για τους πρωταγωνιστές του θείου δράματος ο Παζολίνι είχε σκεφτεί να χρησιμοποιήσει γνωστούς ποιητές του καιρού του, όπως τον Τζακ Κέρουακ η τον Άλεν Γκίνσμπεργκ για το ρόλο του Ιησού. Από (θεία) σύμπτωση επέλεξε τελικά τον Καταλανό φοιτητή Ενρίκε Ιραζόκι. Τον περιστοιχίζουν αγρότες και εργάτες από την περιοχή της Απουλίας, όπου γυρίστηκε η ταινία. Μαζί τους, ακολουθώντας το αρχικό του σχέδιο, έβαλε κάποιους δικούς του ανθρώπους, όπως την μητέρα του Σουζάνα, στο ρόλο της Παναγίας του Πάθους, και ανθρώπους των γραμμάτων, τον Αλφόνσο Γκάτο, ποιητή και συγγραφέα, στο ρόλο του Αποστόλου Ανδρέα, τον φιλόσοφο Τζώρτζιο Αγκάμπεν στο ρόλο του Αποστόλου Φιλίππου, τον συγγραφέα και κριτικό Έντζο Σισιλιάνο, στο ρόλο του Αποστόλου Σίμωνα, τον Αργεντίνο συγγραφέα και ποιητή Χουάν Ροντόλφο Γουίλκοκ, στο ρόλο του Καϊάφα, την συγγραφέα Ναταλία Γκίνζμπουργκ, στο ρόλο της άλλης Μαρίας. Αντί για την Παλαιστίνη, όπου είχε κάνει τις δοκιμές του, ο Παζολίνι διάλεξε να γυρίσει την ταινία σε πόλεις της Κάτω Ιταλίας: η Ματέρα έγινε Ιερουσαλήμ, το Μπαρίλε Βηθλεέμ, ο Κρότωνας και η Μασάφρα Καπερναούμ. Η αριστουργηματική σκηνή των πειρασμών γυρίστηκε στις σεληνιακές πλαγιές της Αίτνας, γνώριμες στον σκηνοθέτη και από άλλες του ταινίες. Με όλα αυτά γίνεται φανερό πως για τον Παζολίνι το Ευαγγέλιο ηχεί έναν προσωπικό τόνο, με ισοκρατούσα συνοδεία την ειλικρίνειά του.
Η ταινία γιουχαΐστηκε σχεδόν από το κοινό του Φεστιβάλ της Βενετίας, τον Αύγουστο του 1964, καθώς εκείνο ήταν μαθημένο σε έναν άλλο ιταλικό κινηματογράφο. Βραβεύτηκε με το βραβείο της Οικουμενικής Επιτροπής (των χριστιανών κριτικών). Ο ίδιος θόρυβος συνόδευσε την ταινία στη Γαλλία. Προβλήθηκε μέσα σ’ αυτή την Παναγία των Παρισίων, προκαλώντας παθιασμένες συζητήσεις για τη σχέση του μαρξισμού με τον χριστιανισμό. Χρειάστηκε να επέμβει υπέρ του σκηνοθετη ο Σαρτρ, λέγοντας πως «υπάρχουν στο μαρξισμό χριστιανικά στοιχεία που πρέπει να επανεξεταστούν», για να κατευναστούν λίγο τα εξημμένα εναντίον του πνεύματα ένθεν και ένθεν. Κι αλήθεια είναι πως ο Παζολίνι ήταν ένα ασίγαστο σκάνδαλο από την πρώτη κιόλας εμφάνισή του στα ιταλικά γράμματα.
Έγινε, λοιπόν, χριστιανός ο Παζολίνι; Ας αφήσουμε τον ίδιο να πει, σε μια σπαρακτική για τη δική του πορεία, αλλά και για τη μοίρα του δυτικού ανθρώπου περιγραφή, του ποιητού σημαίνοντος εν ταυτώ «ποίω θανάτω ήμελλε αποθνήσκειν» (Ιωαν. 12:33): «Σ᾽ όλους εκείνους που περίμεναν με ανυπομονησία, δηλαδή στους παπάδες και στους φίλους μου στην Ασσίζη […], απαντώ ότι δεν μου συνέβη καμία πτώση από άλογο, όπως ήλπιζαν να πάθω, στο δρόμο προς τη Δαμασκό. Κι αυτό για τον απλούστατο λόγο ότι έχω ξεπεζέψει από το άλογο κι έχει περάσει κάμποσος καιρός από τότε που σύρθηκα πιασμένος από τον αναβολέα βουτώντας το κεφάλι μου στην άμμο, στο χώμα, στη λάσπη του δρόμου προς τη Δαμασκό. Λοιπόν τίποτα απ᾽ όλα αυτά δεν μου συνέβη: δεν έπεσα, γιατί είχα ξαναπέσει παλιά και είχα συρθεί από αυτό το άλογο τής, ας πούμε, λογοκρατούμενης ζωής του κόσμου.».
Ο Πιέρ Πάολο Παζολίνι δολοφονήθηκε σ᾽ ένα έγκλημα πάθους*(😉, σε μια «στενάχωρη αγάπη», το Σάββατο, ξημέρωμα Κυριακής, 1/2 Νοεμβρίου του 1975.. Ο καταδικασθείς ως δολοφόνος –τα γεγονότα παραμένουν μέχρι σήμερα σκοτεινά– Πίνο Πελόζι, είπε πως αφού έπεσε αιμόφυρτος από το χτύπημα τον πάτησε πολλές φορές με το αυτοκίνητο του θύματος, μια ασημένια σπορ Άλφα Ρομέο.
(Το άρθρο είναι του Κώστα Μπλάθρα και δημοσιεύτηκε στο περιοδικό Αντίφωνο στις 11 Αυγούστου του 2019)
*Σήμερα υπάρχουν αποδείξεις ότι το έγκλημα είχε πολιτικές ρίζες

Ο Μεγαλέξαντρος στα Εξάρχεια
2026-04-07 20:00 - 22:00 | Αυτοδιαχειριζόμενο Στέκι Πέρασμα Εξάρχεια, Ζωοδόχου Πηγής 95-97 & Ισαύρων, Αθήνα, Αττική, Greece
Με αφορμή την ανάγνωση του έργου του Αλμπέρ Καμύ Ο Εξεγερμένος Άνθρωπος. Η Ομάδα Αυτομόρφωσης προβάλλει την ταινία του Θόδωρου Αγγελόπουλου Ο Μεγαλέξαντρος (1980)
Τρίτη 7/4 στις 20:00
Αυτοδιαχειριζόμενο Στέκι Πέρασμα
(πρώην Αυτόνομο Στέκι)
Ζωοδόχου Πηγής 95-97 & Ισαύρων
Εξάρχεια

Πασχαλινή Συναυλία με τους De Profundis Ensemble
2026-04-07 21:00 - 22:00 | Ιερός Ναός Αγίου Δημητρίου Ψυρρή, Αγίου Δημητρίου 13, Αθήνα, Αττική, Greece
Τρίτη 7/4 στις 21:00
Πασχαλινή Συναυλία
Ι.Ν. Αγίου Δημητρίου Ψυρρή
Είσοδος Ελεύθερη
De Profundis Ensemble Η επιθυμία για δημιουργία και επικοινωνία αποτέλεσε την αφορμή για να δημιουργηθεί το De Profundis Ensemble, μία ομάδα νέων μουσικών, μυημένων και εκπαιδευομένων στην κλασική μουσική, με όραμα και διάθεση προσφοράς και αναζήτησης.
Την εστία του συνόλου αποτέλεσε για τρεις συνεχείς καλλιτεχνικές χρονιές η Γερμανική Εκκλησία Αθηνών, ένας ναός, ο οποίος φιλοξένησε σε μηνιαία συχνότητα τις συναυλίες του De Profundis Ensemble. Ως in residence Ορχήστρα του ναού, το σύνολο πραγματοποίησε πληθώρα μουσικών συναντήσεων στο πλαίσιο του μουσικού κύκλου Abendmusik (Απογευματινή Μουσική), θεσμός ο οποίος καθιερώθηκε, με επίκεντρο το μπαρόκ ρεπερτόριο. Ξεχωριστά κονσέρτα και δυσεύρετες συνθέσεις ερμηνεύτηκαν σε συνεργασία με διακεκριμένους σολίστ, ενώ το Τρίτο Πρόγραμμα της ΕΡΤ, μετέδωσε συναυλίες του κύκλου, ως αφιέρωμα στο σύνολο De Profundis.
Στις δράσεις του συνόλου περιλαμβάνονται δύο επιτυχημένες, ζωντανές παρουσιάσεις σε συνεργασία με την Περιφέρεια Αττικής, ενώ στο πλαίσιο του This is Athens City Festival και της Διεθνούς Μέρας Μουσείων το σύνολο παρουσίασε ένα ανοιξιάτικο πρόγραμμα με έργα κορυφαίων μπαρόκ συνθετών στο Μουσείο του Ιδρύματος Βασίλη & Ελίζας Γουλανδρή.
Στο πλαίσιο της συνεργασίας του με το This is Athens City Festival, το De Profundis Ensemble πραγματοποίησε μουσικές παρουσιάσεις στον Ι.Κ.Κ.Ν. Αγίου Διονυσίου Αρεοπαγίτη, το Επιγραφικό Μουσείο και την Αρχαία Αγορά Αθηνών, ενώ με αφορμή την Παγκόσμια Ημέρα χωρίς Αυτοκίνητο, το σύνολο παρουσίασε μία επιτυχημένη μουσική δράση στην οδό Αθηνάς, με συμμετοχή του κοινού. Στο πλαίσιο του φεστιβάλ, τον Δεκέμβριο του 2024, εμφανίστηκε στην Πλατεία του Αγίου Παντελεήμονα με εορταστικό πρόγραμμα.
Το De Profundis Ensemble συμμετείχε στο πρόγραμμα «Ανοιχτές Πλατφόρμες» του κύκλου «Γέφυρες» του Μεγάρου Μουσικής Αθηνών (2022-2023), όπου διακρίθηκε και επιλέχθηκε να λάβει μέρος σε εκδηλώσεις του Μεγάρου και της ΕΔΕΜ, όπως η πραγματοποίηση συναυλίας στη Λίμνη Ευβοίας, τον Σεπτέμβριο του 2025.
Από τον Ιανουάριο του 2023 και για τέταρτη συνεχή χρονιά, το σύνολο, σε συνεργασία με το Ίδρυμα Β&Ε Γουλανδρή, παρουσιάζει ένα πρωτοποριακό, διαδραστικό, μουσικό πρόγραμμα για βρέφη (Ώρα για μουσική στο μουσείο).
Στο πλαίσιο της Διεθνούς Πρωτοβουλίας για την Υγεία (ΔΠΥ) και με την υποστήριξη του Ιδρύματος Σταύρος Νιάρχος, το σύνολο De Profundis, παρουσίασε σε συνεργασία με τη seveneleen, τη δράση «Νους και αρμονία», η οποία φιλοξενήθηκε στο Ίδρυμα Β&Ε Γουλανδρή.
Τον Οκτώβριο του 2023, το σύνολο παρουσιάστηκε στο πλαίσιο των εορταστικών εκδηλώσεων για τη Γερμανική Επανένωση στο Βυζαντινό και Χριστιανικό Μουσείο.
Το De Profundis Ensemble έχει πραγματοποιήσει συναυλίες στον Φιλολογικό Σύλλογο «Παρνασσός». Το σύνολο συμπράττει τακτικά με το Δημοτικό Ωδείο και τη Μικτή Χορωδία του Δήμου Φιλοθέης-Ψυχικού.
Τον Οκτώβριο του 2024, καθώς και τον Απρίλιο του 2025, το σύνολο συμμετείχε στις εκδηλώσεις του Ρωσικού Ναού Αθηνών, ενώ τον Δεκέμβριο της ίδιας χρονιάς, το σύνολο πραγματοποίησε μουσική παρουσίαση στον Ι.Ν. Αγίου Δημητρίου Ψυρρή, όπου εμφανίζεται τακτικά.
Από τον Ιανουάριο έως τον Μάιο του 2025, το σύνολο παρουσίασε σε μηνιαία συχνότητα, στον Ι.Ν. Αγίου Φιλίππου Βλασσαρούς, μία διαρκή συναυλία η οποία εκτεινόταν σε πέντε διαφορετικές συναντήσεις-σταθμούς, με επίκεντρο τον άνθρωπο μέσα από τη μουσική.
Ακολουθώντας το όραμά του, η Μουσική να φτάσει σε κάθε γωνιά του τόπου, το σύνολο πραγματοποίησε με ιδιαίτερη επιτυχία, πέντε παρουσιάσεις στη Μουσική Σκηνή «Αρχιτεκτονική», κατά την καλλιτεχνική περίοδο 2024-2025, μέρος των οποίων ηχογραφήθηκε, τον Νοέμβριο του 2025 στις εγκαταστάσεις του Τρίτου Προγράμματος της ΕΡΤ.
Η μουσική του συνόλου έχει ταξιδέψει μέχρι το Φεστιβάλ Κορώνης, τη Χαλκίδα, τη Λειβαδιά και το Φιλώτι της Νάξου.
Η κινητήριος δύναμη των μελών για συμπόρευση, δημιουργία και επαφή με τις ανθρώπινες ανησυχίες, νοηματοδοτεί και καθορίζει τις μουσικές συναντήσεις του συνόλου.

Rapmonsters στο Χαϊδάρι
2026-04-08 18:00 - 20:00 | Πλατεία Δημαρχείου & Δημαρχείο Χαϊδαρίου, Πλατεία Δημαρχείου, Χαϊδάρι, Αττική, 12461, Greece
Την Τετάρτη 8 Απριλίου, στις 18:00 στην Πλατεία Δημαρχείου Χαϊδαρίου, θα γίνει το φεστιβάλ «Rapmonsters», από τον Σύλλογο Πολιτισμού «Παύλος Φύσσας», με την υποστήριξη του Δήμου Χαϊδαρίου. Πρόκειται για το hip hop φεστιβάλ που ξεκίνησε ο Παύλος Φύσσας και που μετά τη δολοφονία του πραγματοποιείται από τον Σύλλογο κάθε χρόνο, με αφορμή την ημερομηνία των γενεθλίων του.
Φέτος ο Σύλλογος Πολιτισμού «Παύλος Φύσσας» επέλεξε το Χαϊδάρι ως τόπο του φεστιβάλ, με αφορμή την δημοσιοποίηση των συγκλονιστικών φωτογραφικών ντοκουμέντων των 200 κομμουνιστών που εκτελέστηκαν από τους ναζί την 1η Μαΐου του 1944, αφού μεταφέρθηκαν από το Μπλόκ15 του Στρατοπέδου Χαϊδαρίου στην Καισαριανή.
Θα τραγουδήσουν: BLOODY HAWK/ΛΑΙΜΟΥ ΘΗΛΙΑ / ΜΥΣΤΗΡΙΟΣ ΤΥΠΟΣ / ΡΑΜΜΕΝΟΣ ΑΣΣΟΣ / ΣΗΜΑΔΙ / EMA STAIN / FENY / NO HARD FEELINGS / NOVEL 729 / TEO X DJ CUTBRAWL / WEZRAP
ΤΕΤΑΡΤΗ 8 ΑΠΡΙΛΙΟΥ 18:00
ΠΛΑΤΕΙΑ ΔΗΜΑΡΧΕΙΟΥ
ΕΙΣΟΔΟΣ ΕΛΕΥΘΕΡΗ

Coexistence, My Ass στο Τρισέ
2026-04-08 19:30 - 21:30 | Ελεύθερος Κοινωνικός Χώρος Trise – Σύνταγμα, Κολοκοτρώνη 31, Αθήνα, Αττική, Greece
Προβολή & Συζήτηση: Συνύπαρξη, λέμε τώρα! (2025)
Coexistence, My Ass της Amber Fares την Τετάρτη 8/4/2026 – 19:30 στο TRISE (Κολοκοτρώνη 31, Σύνταγμα). Ταινία με αγγλικούς υπότιτλους.
Από το 2019 έως το 2024 το ντοκιμαντέρ της Amber Fares ακολουθεί τη ζωή της Noam Shuster Eliassi, Ισραηλινής stand-up κωμικού και ακτιβίστριας που αγωνίζεται για μια δίκαιη ειρήνη με τους Παλαιστινίους καθώς η πολιτική και κοινωνική πραγματικότητα γύρω της καταρρέει. Με όχημα το αιχμηρό της χιούμορ και μια βαθιά προσωπική αφήγηση, η Noam μιλά για το τι σημαίνει να μεγαλώνεις και να ζεις στο Ισραήλ διεκδικώντας ισότητα και συνύπαρξη. Έχοντας μεγαλώσει στο μικτό χωριό Neve Shalom / Wahat al-Salam, ένα από τα ελάχιστα παραδείγματα εβραϊκο-παλαιστινιακής συνύπαρξης, η εμπειρία της έρχεται σε έντονη αντίθεση με την κυρίαρχη πραγματικότητα. Καθώς εξελίσσονται γεγονότα όπως η πανδημία, η πολιτική αστάθεια στο Ισραήλ και η βία μετά τις επιθέσεις της 7ης Οκτωβρίου 2023 και τον πόλεμο στη Γάζα, η φωνή της γίνεται ολοένα και πιο περιθωριοποιημένη στο εσωτερικό ενώ βρίσκει απήχηση σε νεότερα και αραβόφωνα κοινά.
Συνδυάζοντας αρχειακό υλικό, αποσπάσματα από τις παραστάσεις της και προσωπικές καταγραφές, το φιλμ εξετάζει τη σχέση μεταξύ πολιτικής, ταυτότητας και καθημερινής ζωής, θέτοντας εκ νέου το ερώτημα της συνύπαρξης ως ένα ανοιχτό και συχνά αντιφατικό πολιτικό διακύβευμα.
Σας καλούμε σε μια συλλογική προβολή και συζήτηση.
Screening & Discussion: Coexistence, My Ass! (2025) by Amber Fares Wednesday 8/4/2026 – 19:30 on TRISE (Kolokotroni 31, Syntagma). Film with English subtitles.
From 2019 to 2024 Amber Fares’ documentary follows the life of Noam Shuster Eliassi, an Israeli stand-up comedian and activist advocating for a just peace with Palestinians as the political and social reality around her unravels. Through sharp humor and an intensely personal narrative Noam reflects on what it means to grow up and live in Israel while insisting on equality and coexistence. Raised in the mixed Jewish-Palestinian village of Neve Shalom / Wahat al-Salam, one of the few sustained examples of coexistence, her experience stands in stark contrast to dominant realities. As events unfold including the pandemic, political instability in Israel and the violence following the October 7 2023 attacks and the war in Gaza, her voice becomes increasingly marginalized domestically while gaining resonance among younger and Arabic-speaking audiences.
Blending archival footage, excerpts from her performances and personal video diaries, the film explores the intersections of politics, identity and everyday life, reframing coexistence as a contested and unresolved political question.
We invite you to a collective screening and discussion.

Η τελετή στο Εμπρός
2026-04-08 21:00 - 23:00 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Τελετή MEGAIRA & THE SNAKES
Η ΤΕΛΕΤΗ είναι ένα χοροθεατρικό δρώμενο εμπνευσμένο από την Black Metal,Darkwave και γενικά την Underground κουλτούρα, που φέρνει 2 κοπέλες σε επαφή με το υπερφυσικό. Προσεγγίζουν την λατρεία με διαφορετικό τρόπο. Η σκηνή μεταμορφώνεται σε ένα ιερό τελετουργικό, επιδιώκοντας να κατανοήσουν τις σκοτεινές πτυχές του κόσμου γύρω τους και μέσα τους. Η βλασφημία όμως θα ξυπνήσει δυνάμεις που δεν κατανοούμε. Σε αυτό το υπερβατικό ταξίδι, η Τελετή γίνεται το σημείο συνάντησης των αμέτρητων εαυτών μας, των υποσυνείδητων φόβων και των ανεκπλήρωτων επιθυμιών μας. Κάθε φάση της παράστασης ανοίγει νέες πύλες, καλώντας το κοινό να παρακολουθήσει τη διαδρομή της συνειδητότητας και του απείρου, όπου τίποτα δεν είναι όπως φαίνεται, και όπου κάθε τελετουργικό αναδεικνύει τις κρυμμένες πτυχές της ανθρώπινης φύσης.
Θα ακουστούν τα παρακάτω τραγούδια
-Bathory – In Nomine Satanas
-Catacombs of Doom-The Arcane Light Of Hecate (Necromantia cover)
-Heilung – Traust
-Rotting Christ – Hallowed Be Thy Name
-Nox Arcana – Night of the Wolf
-Dimmu Borgir – Fear and Wonder
Σας περιμένουμε Μ.Τεταρτη 8 Απριλίου 9:00 στο Ελεύθερο Αυτοδιαχειριζόμενο Θέατρο Εμπρός Ρήγα Παλαμήδου 2, Ψυρρή, Αθήνα
Είσοδος με ελεύθερη συνεισφορά
Συμμετέχουν: Durub Megaira, LolliBat, Anna Samcro
Φωτογραφία: Γιάννης Τσιλίδης
Greetings: Magnus Peccator, Χάρης Σιώζος

Προβολή Cesare deve morire
2026-04-09 20:30 - 22:30 | Προσφυγικές Πολυκατοικίες Λεωφόρου Αλεξάνδρας Αθήνα, Αριστοτέλους Κούζη, Αθήνα, Αττική, 11522, Greece
Προβολή Ντοκιμαντέρ “Cesare deve morire”
Την Πέμπτη 9/4 στις 20:30 στο Κιόσκι των Προσφυγικών (Λ. Αλεξάνδρας & Κούζη) θα προβληθεί το ντοκιμαντέρ “Cesare deve morire”, σκηνοθετημένο απο τους αδερφούς Paolo και Vittorio Taviani το 2012. Η ταινία έχει διάρκεια 1 ώρα και 18 λεπτά και έχει αγγλικούς υπότιτλους. Ένα υβριδικό έργο μεταξύ ντοκιμαντέρ και μυθοπλασίας για ενα θεατρικό εργαστήρι που διοργανώνεται στη φυλακή Rebibbia της Ρώμης, όπου κάθε χρόνο οι κρατούμενοι κάνουν πρόβες για έργα του Σαίξπηρ. Οι πρόβες και η τελική παράσταση του «Ιουλίου Καίσαρα» εναλλάσσονται με την καθημερινότητα των κρατουμένων. Η Δομή Σινεμά επίσης οργανώνει προβολές για παιδιά κάθε Σάββατο στις 19.00 στο Στέκι των Κατειλημμένων Προσφυγικών (Κούζη & Τριχωνίδος).
Συνέλευση Κατειλημμένων Προσφυγικών (ΣΥ.ΚΑ.ΠΡΟ)
Μail: sykapro_squat@riseup.net
Blog: sykaprosquat.noblogs.org
Instagram : @sykapro
Twitter: @Prosfygika
Documentary Projection “Cesare deve morire”
On Thursday 9/4 at 20:30 at the Kioski of Prosfygika (L. Alexandras & Kouzi) the documentary “Cesare deve morire” will be screened, directed by Paolo and Vittorio Taviani brothers in 2012 . The duration is 1 hour and 18 minutes and it has english subtitles. “Docufiction about the theater workshop organized by director Fabio Cavalli in Rome’s Rebibbia prison, where he rehearses Shakespeare plays with the inmates. The rehearsals and the final performance of ‘Julius Caesar’ alternate with the daily lives of the prisoners.” Furthermore, the Cinema Structure organizes movie screenings for children every Saturday at 19.00 at the Steki of Squatted Prosfygika (Kouzi & Trichonidos).
Assembly of Squatted Prosfygika (SY.KA.PRO.)
Μail: sykapro_squat@riseup.net
Blog: sykaprosquat.noblogs.org
Instagram: @sykapro
Twitter: @Prosfygika

Perfect Blue στην Πετρούπολη
2026-04-09 21:00 - 23:00 | Κοινωνικός χώρος Βοτανικός Κήπος Πετρούπολη, Κεφαλληνίας 14, Πετρούπολη, Αττική, Greece
Προβολή ταινίας: Perfect Blue
Οι ταινίες του Απριλίου από την ομάδα Cine De Vot:
Πέμπτη 2/4 (21:00): IL Postino
Πέμπτη 9/4 (21:00): Perfect Blue
Πέμπτη 16/4 (21:00): Left-Handed Girl
Πέμπτη 23/4 (21:00): Nueve Reinas
Πέμπτη 30/4 (21:00): The Fool
Ωρα Προσέλευσης: 20:40
Ωρα Εναρξης: 21:00
Στο πλαίσιο των εξωστρεφών δράσεων του Βοτανικού Κήπου δημιουργήθηκε πριν 16 χρόνια η κινηματογραφική ομάδα Cine de Vot, η οποία αποτελεί οργανικό κομμάτι του χώρου. Είναι η ομάδα που αγάπησε το “φωτεινό σκοτάδι” ή αλλιώς τον κινηματογράφο. Μέσω της Cine de Vot στοχεύουμε στη δημιουργία μιας αμφίδρομης σχέσης ανάμεσα στο θεατή και το έργο που προβάλλεται , σκοπός μας επίσης είναι οι ταινίες που επιλέγουμε να μας μεταφέρουν σε νοερά ταξίδια, να ταυτιστούμε ή να συγκρουστούμε μαζί τους και να διευρύνουμε τους ορίζοντες μας μέσω της συζήτησης. Η κινηματογραφική ομάδα του Cine De Vot σας προσκαλεί όλες και όλους να μοιραστούμε την εμπειρία ταινιών της επιλογής μας. Ραντεβού κάθε Πέμπτη στις 9μμ. Κλείνουμε τα φώτα κι αρχίζει το ταξίδι στην έβδομη τέχνη!
Ε.Κ.Χ. Βοτανικός Κήπος
Κεφαλληνίας 14, Πετρούπολη
Πρόσβαση με τα Λεωφορεία:
700 από σταθμό Ανθούπολη (στάση “Καμινιώτη”)
747 από σταθμό Ανθούπολη (στάση “3η περιφερειακή”)
Α11, Β11 από σταθμό Αττικής (στάση “Καμινιώτη”)

Tekkonkinkreet στον Μπερντέ
2026-04-09 21:00 - 23:00 | Αυτοδιαχειριζόμενος κοινωνικός χώρος Μπερντές, Αράδου 55, Αθήνα, Αττική, Greece
Προβολή ταινίας “Tekkonkinkreet” (2006) των Hiroaki Andô & Michael Arias
Την ερχόμενη Πέμπτη 9/4 στις 21:00, ο Σινέ-Μπερντές προβάλλει την ταινία “Tekkonkinkreet” (2006) των Hiroaki Andô & Michael Arias.
Λίγα λόγια για την ταινία: Η ιστορία δύο ορφανών που προσπαθούν να εμποδίσουν τη Γιακούζα και τους ποικίλους βίαιους και διεφθαρμένους συμμάχους τους να καταλάβουν την πόλη τους.
Λίγα λόγια και για την ομάδα μας: Σε μια εποχή που η ακρίβεια καταπιέζει όλες τις πτυχές της ζωής μας, η επαφή με την τέχνη του κινηματογράφου αποτελεί πλέον ένα ακριβό χόμπι. Κόντρα σε λογικές κέρδους προτάσσουμε μια συλλογική εμπειρία θέασης χωρίς αντίτιμο. Κάθε Πέμπτη ο Μπερντές μετουσιώνεται σε ένα σινεμά από εμάς για εμάς. Με το πέρας της προβολής καθόμαστε και κουβεντιάζουμε, διότι όταν μοιραζόμαστε τα συναισθήματα και τις σκέψεις μας για μια ταινία δεν την ξεχνάμε ποτέ! Προσκαλούμε όσα μοιράζονται την ίδια αγάπη για την έβδομη τέχνη να συμμετέχουν ενεργά στην πραγματοποίηση των αυτοοργανωμένων προβολών, και να στηρίζουν τον χώρο με την παρουσία τους.
• Η ταινία ξεκινάει στις 21:15.
• Μετά από κάθε προβολή ακολουθεί συζήτηση.
• Πρόσβαση 220/221 (6η Ιλισίων)
• Στον χώρο λειτουργεί κινηματικό βιβλιοπωλείο και δανειστική βιβλιοθήκη.
Σας περιμένουμε κάθε Πέμπτη στις 21:00.

Story of Judas στο Τρισέ
2026-04-12 19:30 - 21:30 | Ελεύθερος Κοινωνικός Χώρος Trise – Σύνταγμα, Κολοκοτρώνη 31, Αθήνα, Αττική, Greece
Προβολή & Συζήτηση: Η Ιστορία του Ιούδα (2015) Histoire de Judas του Rabah Ameur-Zaïmeche
Κυριακή 12/4/2026 – 19:30
TRISE (Κολοκοτρώνη 31, Σύνταγμα)
Ταινία με αγγλικούς υπότιτλους
Η ταινία επιστρέφει στις τελευταίες ημέρες του Ιησού μέσα από τη μορφή του Ιούδα, μετατοπίζοντας το βλέμμα από τη γνωστή αφήγηση της προδοσίας προς μια πιο σύνθετη, ανθρώπινη και πολιτική σχέση. Τοποθετημένη στην Ιουδαία υπό ρωμαϊκή κατοχή, η ταινία παρουσιάζει τον Ιούδα όχι ως μονοδιάστατο προδότη αλλά ως κοντινό μαθητή, σύντροφο και μάρτυρα, παγιδευμένο σε έναν κόσμο που καθορίζεται από την εξουσία, την πίστη και τη διαμάχη γύρω από το πώς διασώζονται οι λέξεις, οι πράξεις και η μνήμη. Με αυστηρή φόρμα και λιτή εικονοποιία, η ταινία απομακρύνεται από το θέαμα του βιβλικού έπους και επιμένει σε ένα σκληρό, ανθρώπινο πορτρέτο. Σε αυτή την εκδοχή, τα Πάθη γίνονται όχι μόνο θρησκευική αφήγηση αλλά και πεδίο σύγκρουσης γύρω από την ερμηνεία, την αυθεντία και τη συγκρότηση του δόγματος. Επαναφέροντας τον Ιούδα στο κέντρο, η ταινία ανοίγει χώρο για μια διαφορετική ανάγνωση της εγγύτητας, της αφοσίωσης και της κατηγορίας. Σας καλούμε σε μια συλλογική προβολή και συζήτηση.
Screening & Discussion: Story of Judas (2015) Histoire de Judas by Rabah Ameur-Zaïmeche
Sunday 12/4/2026 – 19:30
TRISE (Kolokotroni 31, Syntagma)
Film with English subtitles
The film revisits the final days of Jesus through the figure of Judas, shifting attention away from the familiar image of betrayal toward a more intimate and politically charged relationship. Set in Roman-occupied Judea, the film presents Judas not as a one-dimensional villain but as a loyal disciple, companion and witness, caught within a world shaped by power, faith and the struggle over how words, acts and memory are preserved. Shot with stark simplicity and an austere visual language, the film refuses the spectacle of biblical epic in favor of a severe and human portrait. In this retelling, the Passion becomes not only a religious narrative but also a conflict over interpretation, authority and the making of doctrine. By re-centering Judas, the film opens space for another reading of proximity, devotion and accusation. We invite you to a collective screening and discussion.

Ο χορός της Τράτας στα Μέγαρα
2026-04-14 18:30 - 20:30 | Πλατεία Αγίου Ιωάννη του Χορευταρά Μέγαρα, Πατριάρχου Βαρθολομαίου 5ου 22, Μέγαρα, Αττική, 191 00, Greece
03-04-2026 ΣΑΣ ΠΡΟΣΚΑΛΟΥΜΕ ΤΗΝ ΤΡΙΤΗ ΤΟΥ ΠΑΣΧΑ 14 ΑΠΡΙΛΙΟΥ 2026 ΣΤΟ ΕΘΙΜΟ ΤΟΥ ΧΟΡΟΥ ΤΗΣ ΤΡΑΤΑΣ ΠΟΥ ΘΑ ΓΙΝΕΙ ΣΤΗΝ ΠΛΑΤΕΙΑ ΤΟΥ ΑΓΙΟΥ ΙΩΑΝΝΗ ΓΑΛΙΛΑΙΟΥ (ΧΟΡΕΥΤΑΡΑ)

Κάθε Τρίτη του Πάσχα αναβιώνει στα Μέγαρα ένα από τα μεγαλύτερα ιστορικά και πολιτιστικά έθιμα της πόλης. Ο χορός της Τράτας , ένας μοναδικός χορός σε ολόκληρη την Ελλάδα, έχει τις βάσεις του στην εποχή της Τουρκοκρατίας, ενώ οι ρίζες του ξεκινούν από τα αρχαία χρόνια όπως πολλοί αναφέρουν.
Ιστορικά και επιστημονικά στοιχεία δεν υπάρχουν καταγεγραμμένα, με αποτέλεσμα μελετητές της λαϊκής μας παράδοσης και λαογράφοι να αναφέρονται μόνο στην προφορική παράδοση. Αυτή, θέλει τον χορό να καθιερώθηκε στα χρόνια της Τουρκοκρατίας, όταν οι Μεγαρείς, προσπαθώντας να διατηρήσουν αναλλοίωτα τα θρησκευτικά τους έθιμα στον χρόνο, ζήτησαν από τον Τούρκο διοικητή να ξαναχτίσουν την εκκλησία. Η άδεια, τους δόθηκε με την προϋπόθεση να τελειώσουν το εκκλησάκι μέσα σε μια μόνο ημέρα. Έτσι λοιπόν οι Μεγαρίτες με σύμμαχο την πίστη τους στον Θεό, κατάφεραν να χτίσουν μέχρι την δύση του ήλιου το εκκλησάκι του Αϊ Γιάννη του οποίου έδωσαν και το προσωνύμιο Χορευταράς (στην τοποθεσία που βρίσκεται ακόμα και σήμερα). Για να γιορτάσουν το γεγονός, οι κοπέλες έπιασαν τον χορό πιάνοντας τα χέρια τους χιαστί όπως χορεύεται και σήμερα.
Υποστηρίζεται πως ο χορός αυτός μιμείται τον τρόπο με τον οποίο οι ψαράδες σέρνουν τα δίχτυα τους, γι΄ αυτό και ονομάστηκε “χορός της τράτας”, ενώ υπάρχουν μελετητές που λόγω της ανακάλυψης μιας τοιχογραφίας σε έναν τάφο στους Ρούβους της Απουλίας που χρονολογείται από το 400 π.Χ., υποστηρίζουν πως ο ”χορός της Τράτας” είναι ένας πανάρχαιος και σημαντικότατος χορός.
Χαρακτηριστική είναι η αναφορά του Γραμματέα της Γαλλικής πρεσβείας, όταν βρέθηκε στα Μέγαρα το 1878: «Αυτός ο χορός που τη ρίζα του πρέπει να αναζητήσουμε στην αρχαιότητα, έχει ένα χαρακτήρα χαριτωμένης αγνότητας και συνάμα μελαγχολικής και παρθενικής κομψότητας… Συνειδητοποιήσαμε λοιπόν, παρευρισκόμενοι εκεί, ότι ο χορός είναι ένα θρησκευτικό σύμβολο ή καλύτερα θα λέγαμε μία λατρευτική τελετή…»

Παρουσίαση Βιβλίου Black Power στο Εμπρός
2026-04-14 20:00 - 22:00 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Παρουσίαση Βιβλίου Black Power | Κενό Δίκτυο
Το Κενό Δίκτυο παρουσιάζει το βιβλίο BLACK POWER του Θανάση Μήνα που κυκλοφορεί από τις εκδόσεις Πόλις την Τρίτη 14 Απριλίου 2026 Ώρα 20.00. Ομιλία / Ανοιχτή Συζήτηση με τον συγγραφέα του βιβλίου Black Power, ραδιοφωνικό παραγωγό και δημοσιογράφο Θανάση Μήνα.
Εισαγωγή: Γιάννης Ραουζαίος (κριτικός κινηματογράφου, συγγραφέας / μέλος της συλλογικότητας Κενό Δίκτυο)
Μετά την ολοκλήρωση της συζήτησης ο Θανάσης Μήνας θα παίξει DJ SET με μουσικές επιλογές εμπνευσμένες από τις κουλτούρες του βιβλίου.
Ελεύθερο Αυτοδιαχειριζόμενο Θέατρο ΕΜΠΡΟΣ Ρ. Παλαμήδη 2, Ψυρρή- Αθήνα
«Χρειαζόμαστε περισσότερη Δύναμη. Μαύρη Δύναμη!» Η ιστορία των εξεγέρσεων είναι ένας υπόγειος ποταμός: από τις πρώτες εξεγέρσεις των καταπιεσμένων μέχρι τα σύγχρονα κινήματα, από τη μουσική μέχρι τους δρόμους, από τη μνήμη μέχρι το σώμα. Το βιβλίο του Θανάση Μήνα BLACK POWER ξεδιπλώνει τη συνέχεια των αντιστάσεων της Μαύρης Υπερηφάνειας, τις αόρατες συνδέσεις ανάμεσα σε κοινότητες, κουλτούρες και επιθυμίες ελευθερίας. Μας θυμίζει ότι τίποτα δεν ξεκινά από το μηδέν· κάθε ρήξη κουβαλά μέσα της συσσωρευμένους χρόνους, ήττες και νίκες, φροντίδα και οργή.
Σε μια εποχή διάχυτης αποξένωσης και ελέγχου, εκεί όπου η εξουσία θέλει να προγραμματίσει ακόμα και τα όνειρά μας, η ίδια η ζωή αντιστέκεται. Οι κοινότητες αγώνα, οι συλλογικές εμπειρίες, οι σχέσεις αλληλεγγύης και δημιουργίας ανοίγουν ρωγμές. Οι επαναστάσεις είναι στιγμές που το αδύνατο γίνεται αναγκαίο.
Ως Κενό Δίκτυο, συναντιόμαστε γύρω από αυτό το βιβλίο για να το μοιραστούμε: ως εργαλείο, ως έμπνευση, ως αφορμή για να ξανασκεφτούμε τις μορφές ζωής και αγώνα που έχουμε ανάγκη σήμερα. Γιατί μέσα στον θόρυβο της εποχής, εκεί που όλα μοιάζουν κατακερματισμένα, συνεχίζει να υπάρχει κάτι που μας ενώνει:
η επιθυμία για ελευθερία, για κοινότητα, για έναν κόσμο χωρίς κυριαρχία.
Και αυτή η επιθυμία -όπως και οι εξεγέρσεις- δεν προγραμματίζεται. Καλλιεργείται. Μοιράζεται. Και κάποια στιγμή, ξεσπά.
Κενό Δίκτυο [Θεωρία, Ουτοπία, Συναίσθηση, Εφήμερες Τέχνες] http://voidnetwork.gr/
ΛΙΓΑ ΛΟΓΙΑ ΓΙΑ ΤΟ ΒΙΒΛΙΟ Το βιβλίο BLACK POWER του Θανάση Μήνα παρακολουθεί γραμμικά τα αφροαμερικανικά κινήματα, με τα διακριτά χαρακτηριστικά τους: από τους πρώτους υπέρμαχους της κατάργησης της δουλείας, τους λεγόμενους Abolitionists, στο Black Power των 60’s και από εκεί έως το πρόσφατο Black Lives Matter. Το «κίνημα για τα πολιτικά δικαιώματα» δεν είναι ενιαίο∙ είναι ένα πολυπλόκαμο άθροισμα κινημάτων, που διακρίνονται μεταξύ τους ανάλογα με την ιδεολογία, τις πρακτικές, τις θρησκευτικές πεποιθήσεις και τους επιμέρους στόχους που βάζουν στο τραπέζι της συζήτησης.
Το βιβλίο του Θανάση Μήνα εστιάζει στις προσωπικότητες που τέθηκαν στην εμπροσθοφυλακή αυτών των κινημάτων. Όχι κατ’ ανάγκη επειδή ήταν χαρισματικές∙ οι μεμονωμένες προσωπικότητες λειτουργούν περισσότερο ως ωροδείκτες, ως συμβολικοί αντιπρόσωποι των συλλογικών αγώνων ενός καταπιεσμένου λαού. Πάντα υπό το πρίσμα του Black Power, το βιβλίο αυτό μιλάει για πρώιμες φεμινίστριες όπως η Ida B. Wells, αμπολισιονιστές όπως ο Frederic Douglas, ερμηνεύτριες του blues που διεκδίκησαν τη σεξουαλική τους ελευθερία όπως η Bessie Smith, πρωτοπόρους συνδικαλιστές όπως ο A. Philip Randolph, νομικούς όπως η Pauli Murray, διανούμενους όπως ο W. E. B. Du Bois και ο Langston Hughes, παναφρικανιστές όπως ο Marcus Garvey, δημοσιογράφους όπως η Ella Baker, πρωτοπόρους ΛΟΑΤΚΙ ακτιβιστές όπως ο Bayard Rustin, ακτιβιστές της Πολιτικής Ανυπακοής όπως η Rosa Parks, εκπαιδευτικούς όπως ο Medgar Evers, μαρξίστριες όπως η Angela Davis, πολιτικοποιημένους ιερείς όπως ο Jesse Jackson, αθλητές που ήρθαν σε σύγκρουση με το κατεστημένο όπως ο Muhammad Ali ή οι Tommie Smith και John Carlos, οξυδερκείς συγγραφείς όπως ο Ralph Ellison, η Toni Morrison ή ο John Edgar Wideman, ριζοσπάστες μουσικούς της jazz όπως ο John Coltrane ή ο Archie Shepp και της soul όπως ο Curtis Mayfield, κινηματογραφιστές όπως ο Spike Lee∙ αναφέρεται επίσης σε κινήματα όπως ο Παναφρικανισμός ή η Αναγέννηση του Χάρλεμ, σε πασιφιστικές θρησκευτικές συσπειρώσεις όπως η Southern Christian Leadership Conference, φοιτητικές ενώσεις όπως η Student Nonviolent Coordinating Committee και σε μαχητικές οργανώσεις όπως το Black Panther Party.
Στον πυρήνα του βιβλίου ξεδιπλώνεται η διαλεκτική σχέση (και όχι απλώς αντιπαράθεση) ανάμεσα στον Martin Luther King και στον Malcolm X∙ η μεταξύ τους διαλεκτική ώθησε το κίνημα για τα πολιτικά δικαιώματα στο απώγειό του, την περίοδο από τα μέσα της δεκαετίας του 1950 έως το τέλος της δεκαετίας του 1960.
Στην εποχή μας, η αγωνιστική κουλτούρα που κληροδότησε το Black Lives Matter παραμένει πάντα ζωντανή, σαν φλόγα που σιγοκαίει∙ όσο συνεχίζονται οι φυλετικές και ταξικές ανισότητες και η αστυνομική βία, το BLM απειλεί και πάλι να θεριέψει. Right On!
Ο Θανάσης Μήνας γεννήθηκε στην Αθήνα το 1971. Σπούδασε δημοσιογραφία. Παρουσιάζει εκπομπές στο ραδιόφωνο και αρθρογραφεί κυρίως για θέματα σχετικά με τη μουσική και το βιβλίο. Κείμενά του έχουν δημοσιευθεί στις εφημερίδες Αυγή (ένθετο Αναγνώσεις), Εποχή (ένθετο Εποχή των Βιβλίων) και Athens Voice, στα περιοδικά Ποπ + Ροκ, Jazz + Τζαζ, Διαβάζω, Fractal Press, Zoo, Οξύ, Γαλέρα, Πολάρ και στα ηλεκτρονικά περιοδικά Ο Αναγνώστης, ΧΡΟΝΟΣ, The Zone και Avopolis.gr. Έχει συνεργαστεί με τους ραδιοφωνικούς σταθμούς Rock Fm, Ρόδον 94,4 και Εν Λευκώ. Από το 2007 παρουσιάζει την εκπομπή «Inner City Blues» στον ραδιοφωνικό σταθμό 105,5 Στο Κόκκινο. Από τις Εκδόσεις Πόλις κυκλοφορεί το βιβλίο του Για τον Pynchon (2023), συλλογή δοκιμίων με θέμα τα έργα του Αμερικανού συγγραφέα Thomas Pynchon.

Hedwig and the Angry Inch
2026-04-15 19:30 - 21:30 | Αττική
CinéTRISÉ: Hedwig and the Angry Inch (2001)
Προβολή & Συζήτηση: Hedwig and the Angry Inch (2001)
του John Cameron Mitchell
Τετάρτη 15/4/2026 – 19:30
TRISE (Κολοκοτρώνη 31, Σύνταγμα)
Ταινία με ελληνικούς υπότιτλους
Κάτι ανάμεσα σε ροκ συναυλία, εξομολόγηση και κατακερματισμένη ιστορία αγάπης, η ταινία ακολουθεί τη Hedwig, μια τραγουδίστρια που κινείται ανάμεσα σε μπαρ και μικρούς συναυλιακούς χώρους αφηγούμενη μια ζωή σημαδεμένη από τον εκτοπισμό, τις αποτυχημένες σχέσεις, τη φυλομετάβαση και την επίμονη προσπάθεια να επανασυναρμολογήσει τον εαυτό της μέσα από τη μουσική, την περφόρμανς και την αφήγηση. Υπερβολική, αστεία, πληγωμένη και ανυπότακτη, η ταινία ξεδιπλώνεται ως ένας οξύς και συναισθηματικά φορτισμένος στοχασμός πάνω στο φύλο, την επιθυμία, την αναγνώριση και το ασταθές όριο ανάμεσα στην επινόηση του εαυτού και την επιβίωση. Μέσα από τη φωνή, το σώμα και τα τραγούδια της Hedwig, η ταινία ανοίγει ερωτήματα γύρω από την ταυτότητα ως κάτι που παράγεται μέσα από τη ρήξη, τη φαντασία, την ενσώματη εμπειρία και την αναζήτηση σχέσης με τους άλλους.
Σας προσκαλούμε σε μια συλλογική προβολή και συζήτηση.
Screening & Discussion: Hedwig and the Angry Inch (2001)
by John Cameron Mitchell
Wednesday 15/4/2026 – 19:30
TRISE (Kolokotroni 31, Syntagma)
Film with Greek subtitles
Part rock concert, part confession, part fragmented love story, this film follows Hedwig, a singer moving through bars and small venues while recounting a life marked by displacement, failed intimacy, transition and the persistent effort to reassemble oneself through music, performance and narration. Excessive, funny, wounded and defiant, the film unfolds as a sharp and emotionally charged meditation on gender, desire, recognition and the unstable border between self-invention and survival. Through Hedwig’s voice, body and songs, the film opens up questions around identity as something produced through rupture, fantasy, embodiment and the search for relation.
We invite you to a collective screening and discussion.

Ρεσιτάλ Βιολιού με τη Θεοδώρα Παπανικολάου
2026-04-16 20:00 - 22:00 | Αίθουσα συναυλιών Φίλιππος Νάκας, Ιπποκράτους 41, Αθήνα, Αττική, Greece
Ρεσιτάλ Βιολιού με τη Θεοδώρα Παπανικολάου
Η σειρά συναυλιών “Οι Νέοι για τους Νέους” αποτελεί βήμα έκφρασης και σημαντικό θεσμό ανάδειξης των επίλεκτων νέων ερμηνευτών κλασικής μουσικής. To έτος 2026, η σειρά διανύει τον 37ο κύκλο της και οι νέοι καλλιτέχνες που προκρίθηκαν μέσω διαγωνισμού ενθαρρύνονται να αγγίξουν τα υψηλότερα επίπεδα της μουσικής έκφρασης με την προσωπική τους συναυλία στην Αίθουσα Συναυλιών Φίλιππος Νάκας.
Το Σάββατο 16 Μαΐου και ώρα 8 μ.μ. η Αίθουσα Συναυλιών Φίλιππος Νάκας έχει τη χαρά να φιλοξενεί μία νέα βιολονίστα, η οποία έχει εδραιώσει την παρουσία της ως μία από τις πιο υποσχόμενες εκπροσώπους της νέας γενιάς Ελλήνων βιολονιστών, με αξιοσημείωτη καλλιτεχνική πορεία στην Ελλάδα και το εξωτερικό. Η Θεοδώρα Παπανικολάου θα παρουσιάσει ένα ενδιαφέρον πρόγραμμα με έργα Johannes Brahms και Karol Szymanowski. Στο πιάνο θα τη συνοδεύει η Ελλάδα-Αγγελίνα Παύλου.
ΠΡΟΓΡΑΜΜΑ
• Johannes Brahms: Violin Sonata No 2 in A major, οp.100
• Karol Szymanowski: ‘Mythes’ for Violin and Piano, op.30
Η Θεοδώρα Παπανικολάου έχει εδραιώσει την παρουσία της ως μία από τις πιο υποσχόμενες εκπροσώπους της νέας γενιάς Ελλήνων βιολονιστών, με αξιοσημείωτη καλλιτεχνική πορεία στην Ελλάδα και το εξωτερικό. Εξελίσσει την καλλιτεχνική της πορεία μέσω μεταπτυχιακών σπουδών στο Βιολί στο Πανεπιστήμιο Μουσικής και Παραστατικών Τεχνών του Γκρατς στην Αυστρία, στην τάξη της Maighréad McCrann, η οποία κατέχει τη θέση της Α΄ Εξάρχουσας στη Συμφωνική Ορχήστρα της Ραδιοφωνίας της Βιέννης (ORF). Έχει πραγματοποιήσει σπουδές Βιολονιστικής Δεξιοτεχνίας στο Πανεπιστήμιο Μακεδονίας και στο Κρατικό Ωδείο Θεσσαλονίκης, από όπου αποφοίτησε με άριστα παμψηφεί, βραβεία και διακρίσεις.
Η σολιστική της δραστηριότητα και οι εμφανίσεις της σε σύνολα μουσικής δωματίου εκτείνονται σε Ελλάδα, Κύπρο, Αυστρία, Γερμανία, Ιταλία και Ηνωμένες Πολιτείες. Έχει συμμετάσχει σε ορχήστρες όπως η Gustav Mahler Jugendorchester, η Wiener Jeunesse Orchester, η Neue Philharmonie München, η Ελληνική Συμφωνική Ορχήστρα Νέων και η Ορχήστρα Νέων του Μεγάρου Μουσικής Θεσσαλονίκης, πραγματοποιώντας περιοδείες και συναυλίες σε κορυφαίες αίθουσες του κόσμου, ανάμεσά τους το Carnegie Hall στη Νέα Υόρκη, το Concertgebouw στο Άμστερνταμ, στη Goldener Saal της Musikverein στη Βιέννη, η Elbphilharmonie στο Αμβούργο, το Konzerthaus στο Βερολίνο, το Auditorium Parco della Musica στη Ρώμη και το Teatro alla Scala στο Μιλάνο, συμπράττοντας με διεθνώς αναγνωρισμένους μαέστρους όπως οι Kirill Petrenko, Daniele Gatti και Jakub Hrůša.
Έχει αποσπάσει κορυφαίες διακρίσεις, μεταξύ των οποίων το Α΄ Βραβείο στον 7ο Πανελλήνιο Μουσικό Διαγωνισμό «UNESCO» και στον Διαγωνισμό «Μαρία Χαιρογιώργου-Σιγάρα», καθώς και βραβεία στους διαγωνισμούς «Τάσος Παππάς», «Gina Bachauer» και «The Children of Paganini» (Βουλγαρία). Έχει τιμηθεί με υποτροφίες από την Εταιρεία Φίλων του Πανεπιστημίου Μουσικής και παραστατικών Τεχνών Γκρατς και την Ορχήστρα Recreation Graz, όπου επελέγη ως guest για τη σεζόν 2025/2026.
Με ώριμη μουσική προσέγγιση, πλούσιο ρεπερτόριο και σταθερά ανοδική πορεία, η Θεοδώρα Παπανικολάου αποτελεί δυναμική παρουσία στην ελληνική μουσική κοινότητα, ερμηνεύοντας με αφοσίωση και υψηλή αισθητική έργα του κλασικού και σύγχρονου ρεπερτορίου.
H Ελλάδα-Αγγελίνα Παύλου γεννήθηκε στην Ξάνθη το 1995 και αυτή την περίοδο διαμένει στην Ελβετία.
Άρχισε μαθήματα πιάνου σε ηλικία πέντε ετών υπό την καθοδήγηση της Γιαννούλας Παπαζογλου. Αποφοίτησε από το Trinity Laban Conservatoire of Music and Dance στο Λονδίνο το 2019 με πτυχίο BMus στην Εκτέλεση, σπουδάζοντας με τη Gabrielle Baldocci. Στο Royal Northern College of Music στο Μάντσεστερ συνέχισε με το Μεταπτυχιακό της (MMus in Performance) το 2021 και το Δίπλωμα Καλλιτεχνικής Επωνύμωσης το 2022, λαμβάνοντας διακρίσεις και υποτροφίες από το Ίδρυμα Niarchos και το RNCM υπό την καθοδήγηση του Murray McLachlan.
Έχει κερδίσει βραβεία και διακρίσεις σε διάφορους διαγωνισμούς πιάνου, όπως το 2ο βραβείο στον Διεθνή Διαγωνισμό Gubitosi το 2025, το 1ο βραβείο και υποτροφία στο Διεθνές Φεστιβάλ Μουσικής Κοζάνης το 2014, και το 2ο βραβείο στον 4ο Πανελλήνιο Διαγωνισμό Μαρία Χαιρογιώργου-Σίγαρα το 2012. Ήταν φιναλίστ στον Διαγωνισμό πιάνου John Longmire Beethoven το 2017. Έλαβε το 3ο βραβείο στο Semi-Annual Philadelphia International Music Festival και υποτροφία για το 2022. Κατά τη διάρκεια των σπουδών της, παρακολούθησε μαθήματα και masterclasses με τους Giorgia Alessandra Brustia, Nikolai Demidenko, Peter Donohoe, Barry Douglas, Margaret Fingerhut, Stephen Hough, Leon McCawley, Hamish Milne, Pascal Nemirovski, Ilya Poletaev, Pascal Roge, Jerome Rose, Martino Tirimo και Βασίλη Βαρβαρέσο.
Διδάσκει πιάνο στη Μουσική Σχολή Viamala στην Ελβετία. Είναι ενεργή σολίστ και αφοσιωμένη μουσικός δωματίου. Πρόσφατα έδωσε συναυλίες στο Bösendorfer Salon στο Musikverein, στο Maison Heinrich Heine στο Παρίσι και στο MdW στη Βιέννη με τη φλαουτίστρια Vanessa Gasser. Πραγματοποιεί τακτικές εμφανίσεις με τη σοπράνο Ελένη Χαραλάμπους, συμπεριλαμβανομένων πρόσφατων συναυλιών στη Ρώμη, τη Βιέννη και τη Νότια Αυστρία. Μαζί με τον Χρήστο Φούντο, δημιούργησαν ένα ντουέτο που ερμηνεύει ρεπερτόριο για πιάνο 4 χέρια και δύο πιάνα στην Αγγλία και την Ευρώπη. Το ενδιαφέρον της για τη σύγχρονη μουσική την οδήγησε σε συνεργασίες με τους συνθέτες Αθανασία Κοντού (Ελλάδα), συμπεριλαμβανομένης της πρεμιέρας και ηχογράφησης του έργου της «After the Sundown», τον Philipp-Manuel Gutmann (Αυστρία), του οποίου την «Memento» παρουσίασε στο Παρίσι, και τον Thomas Aitken (Σκωτία) για το έργο του «Spatter» για 2 πιάνα – 4 πιανίστες. Στο μέλλον, θα συνεργαστεί με τους συνθέτες Dror Binder, Hannah Eisendle και Thomas Larcher.
Οι εμφανίσεις της περιλαμβάνουν μεταξύ άλλων το Bösendorfer Salon στο Musikverein, το Bechstein Centrum στη Βιέννη, το Ehrbar Saal, την Alte Schmiede στην Αυστρία, το Μέγαρο Μουσικής Αθηνών, το Φεστιβάλ «Μουσική Οδύσσεια» στη Ναύπλιο, το Φεστιβάλ «Giovani in Musica» στη Γκροσέτο, το Teatro di Marcello στη Ρώμη, το Ωδείο Monteverdi στο Μπολτσάνο, την Hall Bridgewater, το σχολείο μουσικής Chetham’s, την εκκλησία Old Royal Naval College, το Jacqueline du Pre Music Building στην Οξφόρδη, την Royal Academy of Arts και το Pushkin House στο Ηνωμένο Βασίλειο, καθώς και το Paderewski Music School στο Tarnów της Πολωνίας. Οι πρόσφατες εμφανίσεις της περιλαμβάνουν το Maison Heinrich Heine (Γερμανικό Σπίτι) στο Παρίσι, το Amphithéâtre Richelieu στο Πανεπιστήμιο Sorbonne, όπου την προσκάλεσε το OeAD, και μια περιοδεία πιάνου-4 χέρια με τον Χρήστο Φούντο.
ΣΑΒΒΑΤΟ 16 ΜΑΪΟΥ 2026 | ΩΡΑ 20:00
ΕΙΣΟΔΟΣ ΕΛΕΥΘΕΡΗ
ΑΙΘΟΥΣΑ ΣΥΝΑΥΛΙΩΝ ΦΙΛΙΠΠΟΣ ΝΑΚΑΣ | ΙΠΠΟΚΡΑΤΟΥΣ 41 ΑΘΗΝΑ | ΤΗΛ.: 2103634000

Όλα για την Εύα στα Βριλήσσια
2026-04-16 20:00 - 22:00 | Πάρκο Μίκης Θεοδωράκης (πρώην ΤΥΠΕΤ) Βριλήσσια, Μπακογίαννη 38, Βριλήσσια, Αττική, 152 38, Greece
Το Cine Δράση συνεχίζει τις προβολές του την Πέμπτη 16 Απριλίου στις 8:15΄μμ στο ΤΥΠΕΤ με την θρυλική ταινία «Όλα για την Εύα» του Joseph L. Mankiewicz. Υποψήφιο για 14, βραβευμένο με 6 Όσκαρ το φιλμ αποτελεί σημείο αναφοράς για θέματα όπως η αντιζηλία, η φιλοδοξία, η προδοσία και η κινηματογραφική ερμηνεία. Ψυχολογικό δράμα με έντονα στοιχεία μαύρης κωμωδίας και ευφυές ψυχογράφημα δύο γυναικών που καταλήγουν αντίπαλες στη σκηνή των φιλοδοξιών τους, διατριβή πάνω στην αδηφάγα showibiz βιομηχανία, την ευμετάβλητη και ιδιότροπη φύση της «διασημότητας», τη σχετικότητα του ταλέντου και το τίμημα που πρέπει να πληρώσει κάποιος για τη δυνατότητα να κατακτήσει τη σκηνή και την οθόνη. Σπουδή στις νευρώσεις, στις κολασμένες γωνιές της ανθρώπινης ψυχής και στις σκοτεινές προθέσεις που διέπουν τις σχέσεις των ανθρώπων με ένα από τα πιο έξυπνα σενάρια στην ιστορία του κινηματογράφου, γεμάτο ανεπανάληπτους χαρακτήρες, πνευματώδεις διαλόγους και θανατηφόρες ατάκες.
Πέμπτη 16 Απριλίου 2026, 8:15’μμ, στο ΤΥΠΕΤ (Υμηττού & Πλαταιών) από το Cine Δράση
Όλα για την Εύα/All About Eve
ΗΠΑ, Δραματική, 1950. Διάρκεια: 138’. Σενάριο-Σκηνοθεσία: Joseph L. Mankiewicz. Πρωταγωνιστούν: Bette Davis, Anne Baxter, George Sanders, Celeste Holm, Gary Merrill, Hugh Marlowe, Thelma Ritter, Gregory Ratoff, Marilyn Monroe. Μουσική: Alfred Newman. Φωτογραφία: Milton R. Krasner. Σκηνικά: George W. Davis, Lyle R. Wheeler
Η Μάργκο μεγάλη σταρ του θεάτρου, γυναίκα που γερνάει παρά τη θέληση της, είναι η προσωποποίηση του εγωισμού και της ανασφάλειας. Όταν ένα βράδυ η Εύα μια ντροπαλή κοπέλα που παρακολουθεί όλες τις παραστάσεις της και την θαυμάζει φανατικά και απεριόριστα, η ντίβα θα την πάρει υπό την προστασία της και θα της προσφέρει άμεσα την συμπάθεια, την γενναιοδωρία της και τη θέση της προσωπικής της βοηθού. Η Εύα κατακτάει την Μάργκο και τον περίγυρο της με τον συνεσταλμένο και εργατικό χαρακτήρα της. Ένας πραγματικός άγγελος, σταλμένος από τον παράδεισο, αναμφίβολα, που δεν ζητά τίποτα και, όπως όλοι είναι πεπεισμένοι, δεν ονειρεύεται κάτι περισσότερο από την ευκαιρία να υπηρετεί το είδωλό της. Τυφλωμένοι όλοι από την υποκρισία του κοριτσιού δεν βλέπουν ότι πρόκειται για μια γυναίκα φιλόδοξη, χωρίς αναστολές, που δεν διστάζει να θυσιάσει τα πάντα στον βωμό της εξασφάλισης μιας επιτυχημένης καριέρας και μιας πλούσιας ζωής. Μέχρι που οι φιλοδοξίες της θα αποκαλύψουν τον πραγματικό εαυτό της. Σταδιακά και πάντα κάτω από την μάσκα της ταγμένης στην μεσήλικη σταρ θαυμάστριας, η νεαρή σπρώχνει το είδωλο της στο περιθώριο και παίρνει η ίδια τη θέση της. Της κλέβει τον εραστή και έναν μελλοντικό ρόλο. Μόλις η Μάργκο συνειδητοποιεί την αλήθεια ξεστομίζει μία από τις πιο θρυλικές ατάκες της κινηματογραφικής ιστορίας: «βάλτε τις ζώνες σας, η διαδρομή θα έχει λακούβες». Η ταινία ξεκινά σε ένα δείπνο απονομής θεατρικών βραβείων, όπου ο κριτικός θεάτρου Άντισον ΝτεΓουίτ (George Sanders) αναφέρεται στο τρόπαιο που προορίζεται για την Εύα και περιγράφει τους επιζώντες της άγριας πορείας της προς την κορυφή: τον σκηνοθέτη της, Μπιλ Σάμπσον (Gary Merrill), τον συγγραφέα της Λόιντ Ρίτσαρντς (Hugh Marlowe), τη σύζυγο του Κάρεν (Celeste Holm), η οποία ήταν η μεγαλύτερη υποστηρίκτριά της. Και φυσικά τη Μάργκο (Bette Davis) το πρώην είδωλο της το οποίο τελικά κανιβάλισε. Καθώς ο ανόητος ηλικιωμένος παρουσιαστής επαινεί το μεγαλείο της Εύας, τα πρόσωπα αυτών των ανθρώπων αντανακλούν μια εντελώς διαφορετική ιστορία.
Ο Joseph L. Mankiewicz ένας από τους μεγαλύτερους δημιουργούς του Χόλιγουντ με τη λιτή, δωρική σκηνοθεσία του, εστιάζει στα πρόσωπα των πρωταγωνιστών με τρόπο που παρασύρει το συναίσθημα και καθηλώνει το θεατή. Με όπλο το σενάριο που βασίστηκε στο διήγημα «The Wisdom of Eve» της Mary Orr, πλάθει ολοκληρωμένους χαρακτήρες ακόμα και στους δεύτερους ή τρίτους ρόλους, πάνω από όλα όμως προσφέρει διαλόγους που οπλίζουν φονικά τις γλώσσες των γυναικών, με κάθε ατάκα που ξεστομίζεται να σκάει στην μεγάλη οθόνη σαν απολαυστικό πυροτέχνημα. Στο «All About Eve» λάμπει η Bette Davis, μια από τις καλύτερες ηθοποιούς όλων των εποχών στο ρόλο της φτασμένης ερμηνεύτριας που βλέπει στην νεαρή και όμορφη Εύα την απειλή για την καριέρα και τις προσωπικές τις σχέσεις. Ένας ρόλος ζωής για αυτή την πολυβραβευμένη μεγάλη κυρία του σινεμά που πλησιάζει τη δική της πραγματικότητα. Καθώς το σινεμά δεν επιτρέπει στις σταρ να γεράσουν η Davis στα 42 της χρόνια, τότε, θεωρούνταν γριά, ξεγραμμένη, πεθαμένη για το Χόλυγουντ. Το φιλμ ήταν η επιστροφή της και ως Μάργκο Τσάνινγκ έδωσε μία ιστορικής σημασίας ερμηνεία κερδίζοντας την 9η (από τις 11 συνολικά) οσκαρικές υποψηφιότητες της. Επιφανειακά δείχνει ηττημένη από τα τεχνάσματα της νεότερης ηθοποιού, αλλά στην πραγματικότητα σηματοδοτείται η νίκη της, ο θρίαμβος της προσωπικότητας και της θέλησης επί της πρόσκαιρης δύναμης της ομορφιάς και της νεότητας. Η Anne Baxter, μία μέτρια ηθοποιός, δίνει μια αξιοσημείωτα πειστική ερμηνεία ως Εύα. Αν το φιλμ παρουσιάζει τη Μάργκο ως ένα συγκεκριμένο άτομο η Εύα παρουσιάζεται ως «τύπος». Είναι η ασθμαίνουσα θαυμάστρια, με μάτια γεμάτα ψεύτικη ειλικρίνεια. Η προσποίηση της ταπεινότητας και του πάθους είναι ο μεγαλύτερος ρόλος της. Η αντίθεση είναι εντυπωσιακή και την παρατηρούμε αργότερα, όταν έχει ήδη πραγματοποιήσει τα όνειρα της. Η προηγούμενη πραότητά της έχει φύγει και η απαλή, βελούδινη φωνή της έχει αντικατασταθεί εντελώς από επιβλητικούς τόνους. Στους υπόλοιπους ρόλους, που ερμηνεύονται όλοι με άψογο επαγγελματισμό, ξεχωρίζουν ο George Sanders ως Άντισον ΝτεΓουίττ και η Thelma Ritter ως Μπέρντι, η γριά γκρινιάρα αμπιγέρ της Μάργκο. Σε ένα μικρό αλλά χιουμοριστικό ρόλο έχουμε τη Marilyn Monroe στη δεύτερη εμφάνιση της στον κινηματογράφο. Αυτή η ταινία, και «Η Ζούγκλα της Ασφάλτου» του John Huston νωρίτερα την ίδια χρονιά, την έβαλαν στον χάρτη. Αλλά και πάλι είναι ήδη η Monroe σε κάθε της λεπτομέρεια. Η chiaroscuro φωτογραφία του Milton R. Krasner είναι άψογη, αν κι έχασε το Όσκαρ από τον Robert Krasker («Τρίτος Ανθρωπος»), τα κουστούμια της Edith Head η οποία κατέχει το ρεκόρ με τα περισσότερα Όσκαρ στην κατηγορία της (8 σε 35 συνολικά υποψηφιότητες). αποτελούν έναν έξτρα χαρακτήρα του φιλμ και τα σκηνικά των George W. Davis, Lyle R. Wheeler προσθέτουν ένταση στον τόνο της αφήγησης.

Πανδώρα στο Εμπρός
2026-04-16 21:00 - 22:30 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Πανδώρα στο Εμπρός
Τι σχέση έχουν ο Δημόκριτος με τον Αινστάιν, ο αρχαίος ηθοποιός Ηγέλοχος με τον επικεφαλής του CERN, ο θεός Διόνυσος με μια μαύρη τρύπα, το κουτί της Πανδώρας με τον μεγάλο επιταχυντή σωματιδίων, κι όλ’ αυτά με μια… νυφίτσα;!;
Η Πανδώρα, “η πρώτη του είδους μας…καταραμένη να είναι μάρτυρας όλων των ημερών του είδους μας…” προσπαθεί να μας βρει τις απαντήσεις, να συλλάβει το νόημα του Σύμπαντος για να διορθώσει το “κακό” που έκανε στην ανθρωπότητα…
Ένα φρέσκο θεατρικοφιλοσοφικοεπιστημονικό κείμενο με παιχνιδιάρικη διάθεση και χιούμορ από την αγγλόφωνη Καναδή Τζέσικα Χιλ γραμμένο μετά την πανδημία.
Μεταφράζεται και παρουσιάζεται για πρώτη φορά στην Ελλάδα από την ομάδα Συντεταγμένοι.
“Πανδώρα” της Τζέσικα Χιλ
Μετάφραση/Σκηνοθεσία:Τατιάνα Σκανάτοβιτς
Σκηνικά: Δημήτρης Νίκας
Μουσική/Φωτισμοί: Βαγγέλης Σαγρής
Audio editing: Andy Dhima
Video editing: Τατιάνα Σκανάτοβιτς, Ναϊάδα Σαγρή
Κινησιολογία: Chris Santa Maria
Φωνές θεών: Ναϊάδα Σαγρή, Πέτρος Παπαδάκης
Θεοί: Ναϊάδα Σαγρή, Ηρακλής Μαρινόπουλος, Γιώργος Φαρμακαλίδης, Τατιάνα Σκανάτοβιτς
Φωτο: Μυρτώ Φερεντίνου
Παίζει η Τατιάνα Σκανάτοβιτς
Στο Ελεύθερο Αυτοδιαχειριζόμενο Θέατρο Εμπρός
16, 24, 25, 26 & 30 Απριλίου και 30 & 7 Μαΐου στις 21:00

Left-Handed Girl στην Πετρούπολη
2026-04-16 21:00 - 23:00 | Κοινωνικός χώρος Βοτανικός Κήπος Πετρούπολη, Κεφαλληνίας 14, Πετρούπολη, Αττική, Greece

Λο στο Χαλάνδρι
2026-04-17 19:30 - 21:30 | Κέντρο Νεότητας του Δήμου Χαλανδρίου, Αντιγόνης & Δαναΐδων, Χαλάνδρι, Αττική, Greece
Σε ένα ταξίδι στην ιστορία της σύγχρονης Ελλάδας μέσα από την προσωπική ματιά του σκηνοθέτη Θανάση Βασιλείου, μας καλεί η ταινία «ΛΟ», την προβολή της οποίας οργανώνουν η Ομάδα Προφορικής Ιστορίας Δήμου Χαλανδρίου και ο Δήμος Χαλανδρίου, την Παρασκευή 17 Απριλίου 2026, στις 19:30 στο Κέντρο Νεότητας του Δήμου Χαλανδρίου (Δαναΐδων και Αντιγόνης).
«ΛΟ» στα ηπειρώτικα σημαίνει «σώπα». Θραύσματα προσωπικών αναμνήσεων μέσα από το σκοτεινό παρελθόν της δικτατορίας: το νήμα της μνήμης, με αφορμή την απώλεια της μητέρας του, το ξετυλίγει η αφήγηση του σκηνοθέτη. “Όταν επέστρεψα από τη Γαλλία στο άδειο διαμέρισμα της παιδικής μου ηλικίας στην Αθήνα, μετά τον θάνατο της μητέρας μου, ένιωσα σαν διαρρήκτης. Ό,τι είχε μείνει στη σκιά για δεκαετίες ήταν πια απόκτημά μου. Ανακάλυψα χρέη που δεν γνώριζα. Διαπίστωσα ψεύδη που με κλόνισαν. Πώς κληρονομούμε τα λάθη των γονιών μας; Πώς αδειάζουμε το σπίτι τους; Μέσα στον φόβο της απώλειας του χώρου που έκλεινε μέσα του τις τελευταίες αναμνήσεις με τη μητέρα μου, αλλά και μιας ολόκληρης παιδικής ηλικίας, ξεκίνησα να κινηματογραφώ τις άδειες πια επιφάνειες με το κινητό μου τηλέφωνο”.
Την προβολή της ταινίας θα ακολουθήσει συζήτηση με τον σκηνοθέτη. Σας περιμένουμε!
Συμμετοχές της ταινίας σε Φεστιβάλ και Βραβεύσεις Το ντοκιμαντέρ έκανε πρεμιέρα στο 27ο Φεστιβάλ Ντοκιμαντέρ Θεσσαλονίκης, όπου κέρδισε το Βραβείο ΕΚΚΟΜΕΔ πρωτοεμφανιζόμενου σκηνοθέτη (Ελληνικό Πρόγραμμα). Απέσπασε επίσης το Χρυσό Στεφάνι της Μεγίστης (GRAND PRIX) αλλά και το Βραβείο «Οδυσσέας» για το καλύτερο ντοκιμαντέρ Έλληνα σκηνοθέτη της Διασποράς στο 10ο Beyond Borders – Διεθνές Φεστιβάλ Ντοκιμαντέρ Καστελλορίζου. Τον Φεβρουάριο του 2026 έλαβε επίσης Ειδική Μνεία στο Los Angeles Greek Film Festival (Doc). Το ντοκιμαντέρ ΛΟ διανέμεται στην Ελλάδα από το CineDoc.

Ίσως Τσέχωφ στο Κερατσίνι
2026-04-17 20:00 - 22:00 | Πολιτιστικό κέντρο Μελίνα Μερκούρη Κερατσίνι Αμφιάλη, Εμμανουήλ Μπενάκη 70, Κερατσίνι, Αττική, Greece
Δώδεκα μαθητές της Τρίτης Λυκείου του Καλλιτεχνικού Σχολείου Κερατσινίου της κατεύθυνσης του Θεάτρου, προσκαλούν του κατοίκους της πόλης, να παρακολουθήσουν τη θεατρική παράσταση “Ίσως Τσέχωφ”, μια παράσταση που επιτεύχθηκε με πολλή αγάπη και πολλές δυσκολίες εν μέσω πανελληνίων. Πρόκειται για μια συρραφή των πιο δημοφιλών διαλόγων του Ρώσου Θεατρικού Συγγραφέα Άντον Τσέχωφ, που εστιάζουν στην κοινωνική αλλαγή που επίκειται, επικεντρωμένα στα προβλήματα «εξουσίας της Αγάπης».
ΣΥΝΤΕΛΕΣΤΕΣ:
ΔΡΟΣΟΥ ΙΣΜΗΝΗ
ΕΒΕΛΕΡΑ-ΤΣΙΩΡΟΥ ΡΟΖΑ-ΤΖΩΡΤΖΙΑ
ΖΗΛΑΚΟΣ ΒΑΣΙΛΗΣ
ΚΑΤΣΑΟΥΝΗ ΑΛΚΥΟΝΗ
ΚΡΑΤΣΑ ΜΑΡΘΑ
ΜΠΕΗ ΕΛΕΝΗ
ΜΠΕΛΕΡΗΣ ΑΧΙΛΛΕΑΣ
ΜΠΕΝΕΤΟΥ ΓΙΟΛΔΑΣΗ ΕΜΜΕΛΕΙΑ
ΞΕΡΙΚΟΥ ΚΩΝΣΤΑΝΤΙΝΑ
ΠΑΠΑΒΑΣΙΛΕΙΟΥ ΗΛΙΑ
ΣΑΝΤΙΚΟΥ ΖΩΗ
ΧΑΡΙΖΑΚΗΣ ΟΡΦΕΑΣ ΓΕΩΡΓΙΟΣ
ΣΚΗΝΟΘΕΣΙΑ-ΔΙΔΑΣΚΑΛΙΑ: ΟΙ ΥΠΕΥΘΥΝΟΙ ΚΑΘΗΓΗΤΕΣ
ΑΡΒΑΝΙΤΑΚΗ ΝΙΚΟΛΕΤΤΑ
ΣΙΓΑΛΑΣ ΙΩΑΝΝΗΣ
ΠΟΛΙΤΙΣΤΙΚΟ ΚΕΝΤΡΟ “ΜΕΛΙΝΑ ΜΕΡΚΟΥΡΗ” (Εμμ. Μπενάκη 70 Κερατσίνι)
ΠΑΡΑΣΚΕΥΗ 17 ΑΠΡΙΛΙΟΥ ΩΡΑ: 20:00
ΕΙΣΟΔΟΣ ΕΛΕΥΘΕΡΗ

Ο φάρος στο Εμπρος
2026-04-17 21:00 - 23:30, 2026-04-18 21:00 - 23:30 | θέατρο Εμπρός, Ρήγα Παλαμήδου 2, Αθήνα, Αττική, 10554, Greece
Ο φάρος στο Εμπρος
Στα βόρεια περίχωρα του Δουβλίνου, λίγα χιλιόμετρα έξω από την προβλήτα του Χάουθ, ξημερώνει παραμονή Χριστουγέννων. Ο Σάρκυ, ένας αλκοολικός σε φάση απεξάρτησης, ο μεγάλος αδερφος του, Ρίτσαρντ, πρόσφατα τυφλωμένος, και ο Ιβάν, φίλος από παλιά, συνέρχονται ύστερα απο μια ακόμη βέρα ιρλανδέζικη βραδιά και ετοιμάζονται να γιορτάσουν. Η γέννηση του Θείου Βρέφους θα τιμηθεί δεόντως: με ποτό, χαρτιά και μια απρόσμενη βεγγέρα. Ο Νίκυ, φίλος του Ρίτσαρντ, καταφθάνει στη μάζωξη μαζί με ένα μυστηριώδη επισκέπτη, τον κύριο Λόκχαρτ, φέρνοντας γιορτινή διάθεση στο κατά τα άλλα μίζερο υπόγειο.
Όσο, όμως, η νύχτα προχωρά και τα μπουκάλια αδειάζουν, ιστορίες από το παρελθόν επιστρέφουν για να στοιχειώσουν τη συντροφιά. Ανοιχτοί λογαριασμοί, ενοχές και η φθορά της ζωής παίρνουν θέση στο τραπέζι του ποτού και του πόκερ, όσο το παιχνίδι μεταλάσσεται σε κάτι σκοτεινότερο – και διακύβευμα δεν είναι πλεόν μόνο το χρήμα.
Ο Κόνορ Μακφέρσον, εμπνεόμενος από τους προσωπικούς του δαίμονες, συνθέτει μια μαύρη κωμωδία, όπου οι ήρωες τοποθετούνται στο μεταίχμιο ανάμεσα στην αυτοκαταστροφή και την σωτηρία, στην παραίτηση και την πίστη, στο σκοτάδι και το φως.
Και η νύχτα προχωρά…
ΔΙΑΝΟΜΗ [με σειρά εμφάνισης]:
ΤΖΕΙΜΣ “ΣΑΡΚΥ” ΧΑΡΚΙΝ: Πούλος Παναγιώτης
ΡΙΤΣΑΡΝΤ ΧΑΡΚΙΝ: Γκίκας Παναγιώτης
ΙΒΑΝ ΚΑΡΥ: Χολέβας Εμμανουήλ
ΝΙΚΥ ΓΚΙΜΠΛΙΝ: Βαλαβανίδης Χρήστος
ΚΥΡΙΟΣ ΛΟΚΧΑΡΤ: Νέζης Παναγιώτης Ιωάννης
Η παράσταση είναι μια παραγωγή της θεατρικής ομάδας απARTία.
Απόδοση και σκηνοθεσία: Ομάδα απARTία
Καλλιτεχνική επιμέλεια & διεύθυνση: Πούλος Παναγιώτης
Πρωτότυπη μουσική σύνθεση & μουσική επιμέλεια: Βαλαβανίδης Χρήστος
Μουσική εκτέλεση: Δρούσιας Χρήστος, Χέλμη Ευαγγελία, Νίνε Ανέστης
Επιμέλεια κοστουμιών: Γκίκας Παναγιώτης
Σκηνογραφία: Διαμαντοπούλου Αδαμαντία
Επιμέλεια κίνησης – Χορογραφία: Κουρή Κωνσταντίνα
Εικαστική επιμέλεια αφίσας: Μαγιάτη Άννα
Σχεδιασμός & εκτέλεση φωτισμών – Τεχνική υποστήριξη παράστασης: Φαρμακαλίδης Γεώργιος
Η διάρκεια της παράστασης ειναι 120′, χωρίς διάλειμμα.
Ελεύθερο Αυτοδιαχειριζόμενο Θέατρο Εμπρός
Ρήγα Παλαμήδου 2, Ψυρρή, Αθήνα
email : contact@embros.gr

Ελεύθερη είσοδος σε αρχαιολογικούς χώρους, μνημεία και μουσεία
2026-04-18 | Αττική
Ελεύθερη είσοδος σε αρχαιολογικούς χώρους, μνημεία και μουσεία που ανήκουν στο Δημόσιο
Ελεύθερη είσοδος σε αρχαιολογικούς χώρους μνημεία και μουσεία και για το 2026. Σύμφωνά με την εγκύκλιο του Υπουργείου Πολιτισμού ισχύει:
1. Η είσοδος στους αρχαιολογικούς χώρους, τους ιστορικούς τόπους, τα μνημεία και τα μουσεία τα οποία ανήκουν στο Δημόσιο και διαχειρίζεται το ΥΠ.ΠΟ. είναι ελεύθερη για όλους τους επισκέπτες, χωρίς την καταβολή αντιτίμου, την πρώτη και την τρίτη Κυριακή κάθε μήνα από 1η Νοεμβρίου έως 31η Μαρτίου.
Επίσης καθορίζονται ως ημέρες ελεύθερης εισόδου για όλους τους επισκέπτες η 28η Οκτωβρίου (Εθνική Εορτή), η 18η Απριλίου (Διεθνής Ημέρα Μνημείων), η 18η Μαΐου (Διεθνής Ημέρα Μουσείων), το τελευταίο σαββατοκύριακο του Σεπτεμβρίου (Διήμερο Ευρωπαϊκών Ημερών Πολιτιστικής Κληρονομιάς) και η 6η Μαρτίου (Ημέρα Μνήμης Μελίνας Μερκούρη).
2. Απαλλάσσονται από την υποχρέωση καταβολής αντιτίμου εισόδου οι κάτωθι:
α) Τα παιδιά και οι νέοι ηλικίας έως 25 ετών των κρατών-μελών της Ευρωπαϊκής Ένωσης, με την επίδειξη της αστυνομικής τους ταυτότητας ή του διαβατηρίου τους για την επιβεβαίωση της ηλικίας και της χώρας προέλευσης.
β) Τα παιδιά ηλικίας έως 18 ετών των εκτός της Ευρωπαϊκής Ένωσης χωρών, με την επίδειξη του διαβατηρίου τους για την επιβεβαίωση της ηλικίας και της χώρας προέλευσης.
γ) Οι άνω των 25 ετών εκπαιδευόμενοι σε σχολεία της Β΄ βάθμιας εκπαίδευσης (εσπερινά σχολεία, Σχολεία Δεύτερης Ευκαιρίας, ΕΠΑ.Λ.) και σε επαγγελματικές σχολές (ΕΠΑ.Σ. ΟΑΕΔ) των κρατών-μελών της Ευρωπαϊκής Ένωσης και του Ευρωπαϊκού Οικονομικού Χώρου, με την επίδειξη βεβαίωσης φοίτησης, στην οποία θα αναγράφεται η διάρκειά της.
δ) Οι συνοδοί εκπαιδευτικοί και οι εκπαιδευόμενοι κατά τις εκπαιδευτικές επισκέψεις σχολείων και ιδρυμάτων της Α΄ βάθμιας, Β΄ βάθμιας και Γ΄ βάθμιας εκπαίδευσης των κρατών-μελών της Ευρωπαϊκής Ένωσης και του Ευρωπαϊκού Οικονομικού Χώρου.
ε) Οι συμμετέχοντες στο Κοινωνικό Εισόδημα Αλληλεγγύης (Κ.Ε.Α.) και τα εξαρτώμενα από αυτούς άτομα, με την επίδειξη της αστυνομικής τους ταυτότητας και βεβαίωσης δικαιούχου ελεύθερης εισόδου λόγω συμμετοχής στο πρόγραμμα Κ.Ε.Α., για την αναγραφόμενη περίοδο συμμετοχής στο εν λόγω πρόγραμμα, καθώς και έγκυρου εγγράφου, το οποίο πιστοποιεί τα εξαρτώμενα από αυτούς άτομα.
στ) Οι κάτοχοι κάρτας ανεργίας της ημεδαπής, με την επίδειξη της αστυνομικής τους ταυτότητας και έγκυρης βεβαίωσης ανεργίας ή πρόσφατης ανανέωσης αυτής.
ζ) Τα άτομα με αναπηρία και ένας συνοδός αυτών, ο τελευταίος εφόσον οι εν λόγω ανάπηροι έχουν αναπηρία 67% και άνω, ανεξαρτήτως χώρας προέλευσης, με την επίδειξη είτε της Κάρτας Αναπηρίας είτε της αστυνομικής τους ταυτότητας ή του διαβατηρίου τους και του Πιστοποιητικού Αναπηρίας Ε.Φ.Κ.Α. (απόφασης Κέντρου Πιστοποίησης Αναπηρίας- ΚΕ.Π.Α.) για τους κατοίκους της ημεδαπής ή ανάλογου πιστοποιητικού από αντίστοιχο αρμόδιο φορέα της αλλοδαπής.
η) Οι γονείς πολύτεκνων οικογενειών της ημεδαπής μέχρι συμπλήρωσης του 25ου έτους ηλικίας του νεώτερου ηλικιακά τέκνου ή ανεξαρτήτως ηλικίας αν έχουν αναπηρία, με την επίδειξη της αστυνομικής τους ταυτότητας και πιστοποιητικού πολυτεκνικής ιδιότητας της Ανώτατης Συνομοσπονδίας Πολυτέκνων Ελλάδος (Α.Σ.Π.Ε.), σε ισχύ, καθώς και Πιστοποιητικού Αναπηρίας Ε.Φ.Κ.Α. (απόφασης Κέντρου Πιστοποίησης Αναπηρίας – ΚΕ.Π.Α.).
θ) Οι γονείς τρίτεκνων οικογενειών της ημεδαπής μέχρι συμπλήρωσης του 25ου έτους ηλικίας του τρίτου τέκνου ή ανεξαρτήτως ηλικίας αν έχουν αναπηρία, με την επίδειξη της αστυνομικής τους ταυτότητας και πιστοποιητικού οικογενειακής κατάστασης από τον Δήμο, σε ισχύ, καθώς και Πιστοποιητικού Αναπηρίας Ε.Φ.Κ.Α. (απόφασης Κέντρου Πιστοποίησης Αναπηρίας – ΚΕ.Π.Α.).
ι) Οι γονείς μονογονεϊκών οικογενειών της ημεδαπής μέχρι συμπλήρωσης του 25ου έτους ηλικίας του τέκνου (εάν έχουν ένα τέκνο) ή του νεώτερου ηλικιακά τέκνου (εάν έχουν περισσότερα) ή ανεξαρτήτως ηλικίας αν έχουν αναπηρία, με την επίδειξη της αστυνομικής τους ταυτότητας και πιστοποιητικού οικογενειακής κατάστασης από τον Δήμο, σε ισχύ, καθώς και Πιστοποιητικού Αναπηρίας Ε.Φ.Κ.Α. (απόφασης Κέντρου Πιστοποίησης Αναπηρίας – ΚΕ.Π.Α.).
ια) Οι πρόσφυγες, με την επίδειξη Δελτίου Αιτούντος Διεθνούς Προστασίας ή Ταξιδιωτικού Εγγράφου Σύμβασης της 28ης Ιουλίου 1951 (διαβατήριο αναγνωρισμένου πρόσφυγα) ή Ταξιδιωτικού Εγγράφου Αλλοδαπού (διαβατήριο αναγνωρισμένου δικαιούχου επικουρικής προστασίας) ή Άδειας Διαμονής.
ιβ) Οι υπηρετούντες τη στρατιωτική τους θητεία, με την επίδειξη Δελτίου Ταυτότητας Οπλίτη, σε ισχύ, και οι εκτελούντες την εναλλακτική τους θητεία, με την επίδειξη συναφούς αποδεικτικού εγγράφου, σε ισχύ.
ιγ) Οι Έλληνες Ολυμπιονίκες, με την επίδειξη της αστυνομικής τους ταυτότητας και κάρτας μέλους του Συλλόγου Ελλήνων Ολυμπιονικών.
ιδ) Οι επίσημοι φιλοξενούμενοι του Ελληνικού Δημοσίου κατόπιν αιτήματος του κατά περίπτωση αρμόδιου Υπουργείου (Διεύθυνση/Γραφείο Εθιμοτυπίας), μετά από έγκριση της Γενικής Διεύθυνσης Αρχαιοτήτων και Πολιτιστικής Κληρονομιάς.
ιε) Οι κάτοχοι κάρτας μέλους του Διεθνούς Συμβουλίου Μουσείων (ICOM) και του Διεθνούς Συμβουλίου Μνημείων και Τοποθεσιών (ICOMOS), με την επίδειξη της αστυνομικής τους ταυτότητας ή του διαβατηρίου τους και της κάρτας μέλους ICOM/ICOMOS, σε ισχύ.
ιστ) Τα μέλη Εταιρειών και Συλλόγων Φίλων Αρχαιολογικών Χώρων και Μουσείων, τα οποία ανήκουν στο Δημόσιο και διαχειρίζεται το ΥΠ.ΠΟ., με την επίδειξη της σχετικής κάρτας μέλους, σε ισχύ.
ιζ) Οι εν ενεργεία υπάλληλοι του Υπουργείου Πολιτισμού, του Οργανισμού Διαχείρισης και Ανάπτυξης Πολιτιστικών Πόρων, του Μουσείου Ακρόπολης, του Μουσείου Κανελλοπούλου, του Εθνικού Αρχαιολογικού Μουσείου, του Βυζαντινού και Χριστιανικού Μουσείου, ​του Αρχαιολογικού Μουσείου Θεσσαλονίκης, του Μουσείου Βυζαντινού Πολιτισμού και του Αρχαιολογικού Μουσείου Ηρακλείου, με την επίδειξη της υπηρεσιακής τους ταυτότητας.
ιη) Οι ειδικοί επιστήμονες στους οποίους χορηγείται άδεια με σκοπό τη φωτογράφιση, τη μελέτη, τη σχεδίαση ή τη δημοσίευση αρχαιοτήτων, με την επίδειξη της σχετικής άδειας.
ιθ) Τα μέλη του Επιμελητηρίου Εικαστικών Τεχνών Ελλάδος, με την επίδειξη κάρτας μέλους, σε ισχύ.
κ) Οι ξεναγοί της ημεδαπής, με την επίδειξη της επαγγελματικής τους ταυτότητας, και οι σπουδαστές των Σχολών Ξεναγών του Υπουργείου Τουρισμού, με την επίδειξη της σπουδαστικής τους ταυτότητας.
κα) Οι δημοσιογράφοι, με την επίδειξη δημοσιογραφικής ταυτότητας, σε ισχύ.
κβ) Οι κάτοχοι Δελτίου Ελεύθερης Εισόδου, με την επίδειξη αυτού.
κγ) Τα μέλη της Εταιρείας Ελλήνων Ιστορικών Τέχνης, με την επίδειξη θεωρημένης κάρτας μέλους.
3. Δικαιούνται να αποκτήσουν Δελτίο ελεύθερης εισόδου τριετούς διάρκειας, με δικαίωμα ανανέωσης, το οποίο εκδίδεται από τις αρμόδιες Υπηρεσίες του ΥΠ.ΠΟ. (https://www.culture.gov.gr/el/ministry/SitePages/viewyphresia.aspx?iID=1304) και τα Κέντρα Εξυπηρέτησης Πολιτών των Δήμων, κατόπιν κατάθεσης απλής αίτησης, δύο φωτογραφιών και των κατά περίπτωση απαιτούμενων δικαιολογητικών, οι κάτωθι:
α) Τα εν ενεργεία μέλη των Κεντρικών Συμβουλίων και των Τοπικών Συμβουλίων Μνημείων του Υπουργείου Πολιτισμού (Απόφαση σε ισχύ, ορισμού τους ως μελών των εν λόγω Συμβουλίων του Υπουργείου Πολιτισμού).
β) Τα εν ενεργεία μέλη των Διοικητικών Συμβουλίων του Οργανισμού Διαχείρισης και Ανάπτυξης Πολιτιστικών Πόρων, του Μουσείου Ακρόπολης, του Μουσείου Κανελλοπούλου, του Εθνικού Αρχαιολογικού Μουσείου, του Βυζαντινού και Χριστιανικού Μουσείου, του Αρχαιολογικού Μουσείου Θεσσαλονίκης, του Μουσείου Βυζαντινού Πολιτισμού και του Αρχαιολογικού Μουσείου Ηρακλείου (Απόφαση σε ισχύ, ορισμού τους ως μελών των Διοικητικών Συμβουλίων των εν λόγω φορέων).
γ) Οι εν ενεργεία Διευθυντές και τα μέλη των Ξένων Αρχαιολογικών Σχολών στην Ελλάδα (Βεβαίωση της ιδιότητάς τους ως Διευθυντών ή μελών Ξένων Αρχαιολογικών Σχολών στην Ελλάδα).
δ) Οι συμβασιούχοι υπάλληλοι του Υπουργείου Πολιτισμού, του Οργανισμού Διαχείρισης και Ανάπτυξης Πολιτιστικών Πόρων, του Μουσείου Ακρόπολης, του Μουσείου Κανελλοπούλου, του Εθνικού Αρχαιολογικού Μουσείου, του Βυζαντινού και Χριστιανικού Μουσείου, του Αρχαιολογικού Μουσείου Θεσσαλονίκης, του Μουσείου Βυζαντινού Πολιτισμού και του Αρχαιολογικού Μουσείου Ηρακλείου. Η ανανέωση του Δελτίου Ελεύθερης Εισόδου είναι δυνατή εφόσον συνεχίζεται η επαγγελματική σχέση με τους εν λόγω φορείς (Σύμβαση εργασίας ή βεβαίωση της σχέσης εργασίας τους με το Υπουργείο Πολιτισμού και τους λοιπούς φορείς κατά περίπτωση).
ε) Οι συνταξιούχοι υπάλληλοι του Υπουργείου Πολιτισμού, του Οργανισμού Διαχείρισης και Ανάπτυξης Πολιτιστικών Πόρων, του Μουσείου Ακρόπολης, του Μουσείου Κανελλοπούλου, του Εθνικού Αρχαιολογικού Μουσείου, του Βυζαντινού και Χριστιανικού Μουσείου, ​του Αρχαιολογικού Μουσείου Θεσσαλονίκης, του Μουσείου Βυζαντινού Πολιτισμού και του Αρχαιολογικού Μουσείου Ηρακλείου (Απόφαση συνταξιοδότησης ή άλλο σχετικό έγγραφο, από το οποίο προκύπτει ρητά η πριν τη συνταξιοδότηση εργασιακή σχέση τους με το Υπουργείο Πολιτισμού και τους λοιπούς φορείς κατά περίπτωση).
στ) Οι υπηρετούντες στο Γραφείο Νομικού Συμβούλου του Κράτους στο Υπουργείο Πολιτισμού (Βεβαίωση από την Κεντρική Υπηρεσία του Νομικού Συμβουλίου του Κράτους).
ζ) Οι εκπαιδευτικοί λειτουργοί της Α΄ βάθμιας, Β΄ βάθμιας και Γ΄ βάθμιας εκπαίδευσης της ημεδαπής (εν ενεργεία και συνταξιούχοι). Στην περίπτωση των αναπληρωτών και των ωρομισθίων καθηγητών, η ανανέωση του Δελτίου Ελεύθερης Εισόδου είναι δυνατή εφόσον ασκούν το εκπαιδευτικό λειτούργημα (Βεβαίωση από το σχολείο ή εν γένει το εκπαιδευτικό ίδρυμα στο οποίο εργάζονται ή Συνταξιοδοτική Πράξη αντίστοιχα).
η) Οι πτυχιούχοι Ιστορικών και Αρχαιολογικών Τμημάτων των Φιλοσοφικών Σχολών, καθώς και των Σχολών Αρχιτεκτονικής, των Σχολών Καλών Τεχνών, των Σχολών Συντήρησης Αρχαιοτήτων και Έργων Τέχνης, συμπεριλαμβανομένων και των Τεχνικών Συντήρησης Αρχαιοτήτων και Έργων Τέχνης, της ημεδαπής ή ισότιμων Σχολών των κρατών-μελών της Ευρωπαϊκής Ένωσης και του Ευρωπαϊκού Οικονομικού Χώρου, καθώς και οι κάτοχοι μεταπτυχιακών και διδακτορικών τίτλων των σχολών αυτών [Τίτλος σπουδών (πτυχίο, μεταπτυχιακός τίτλος, διδακτορικό δίπλωμα κατά περίπτωση) των αντίστοιχων Σχολών/Τμημάτων].
θ) Οι πτυχιούχοι Μουσειακών Σπουδών και Σχολών και Τμημάτων Πολιτιστικής Διαχείρισης των Ανωτάτων Εκπαιδευτικών Ιδρυμάτων της ημεδαπής ή ισότιμων Σχολών των κρατών- μελών της Ευρωπαϊκής Ένωσης και του Ευρωπαϊκού Οικονομικού Χώρου, καθώς και οι κάτοχοι μεταπτυχιακών και διδακτορικών τίτλων των σχολών αυτών [Τίτλος σπουδών (πτυχίο, μεταπτυχιακός τίτλος, διδακτορικό δίπλωμα κατά περίπτωση) των αντίστοιχων Σχολών/Τμημάτων].
ι) Οι φοιτούντες και απόφοιτοι του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου (Βεβαίωση φοίτησης/τίτλος αποφοίτησης κατά περίπτωση του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου).
ια) Οι υπηρετούντες αστυνομικοί στο Τμήμα Πολιτιστικής Κληρονομιάς και Αρχαιοτήτων των Διευθύνσεων Ασφάλειας (Βεβαίωση υπηρεσίας στο εν λόγω Τμήμα των Διευθύνσεων Ασφάλειας).
Για την Ανανέωση του Δελτίου απαιτείται πέραν των κατά περίπτωση ανωτέρω δικαιολογητικών η προσκόμιση του Δελτίου που έχει λήξει.
Για Αντικατάσταση λόγω απώλειας απαιτείται πέραν των κατά περίπτωση ανωτέρω δικαιολογητικών και υπεύθυνη δήλωση για την απώλεια του Δελτίου Ελεύθερης Εισόδου.
Για την καλύτερη εξυπηρέτησή τους είναι προτιμητέο οι αιτούντες το ως άνω Δελτίο να απευθύνονται στις Υπηρεσίες του τόπου κατοικίας τους.
Μειωμένες τιμές εισιτηρίων
1. Καθορίζεται μειωμένο αντίτιμο για τα εισιτήρια, ύψους 50% περίπου του εκάστοτε κανονικού αντιτίμου, το οποίο δικαιούνται να καταβάλουν οι κάτωθι:
α) Οι Έλληνες πολίτες και οι πολίτες των λοιπών κρατών-μελών της Ευρωπαϊκής Ένωσης άνω των 65 ετών, με την επίδειξη της αστυνομικής τους ταυτότητας ή του διαβατηρίου τους για την επιβεβαίωση της ηλικίας και της χώρας προέλευσης, κατά το διάστημα από 1η Οκτωβρίου έως 31η Μαΐου εκάστου έτους.
β) οι συνοδοί γονείς στις εκπαιδευτικές επισκέψεις των σχολείων της Α΄ βάθμιας εκπαίδευσης των κρατών-μελών της Ευρωπαϊκής Ένωσης και του Ευρωπαϊκού Οικονομικού Χώρου.
γ) οι συνοδοί εκπαιδε​​​υτικοί στις εκπαιδευτικές επισκέψεις σχολείων και ιδρυμάτων της Α΄ βάθμιας, Β΄ βάθμιας και Γ΄ βάθμιας εκπαίδευσης των εκτός της Ευρωπαϊκής Ένωσης χωρών.

Ο Μύθος του Μαρακούντα στο Περιστέρι
2026-04-18 17:30 - 19:30 | Κινηματοθέατρο Κώστας Γαβράς Πρώην Έφη, Βασιλικών 6, Περιστέρι, Αττική, 12137, Greece
Κινηματογράφος και θέατρο σκιών στο Περιστέρι
Δωρεάν κινηματογράφος και θέατρο σκιών στο Κινηματοθέατρο «Κώστας Γαβράς» Δήμου Περιστερίου. Ένα τετράμηνο γεμάτο πολιτισμό, κινηματογράφο και θέατρο σκιών φιλοξενεί το Κινηματοθέατρο «Κώστας Γαβράς» (Βασιλικών 6, Κηπούπολη) Δήμου Περιστερίου, από τον Μάρτιο έως και τον Ιούνιο 2026, με ελεύθερη είσοδο για όλους και τήρηση σειράς προτεραιότητας κατά την προσέλευση. Ο Δήμαρχος Περιστερίου Ανδρέας Π. Παχατουρίδης τονίζει ότι: «Ο Δήμος μας συνεχίζει να επενδύει σταθερά στον πολιτισμό, προσφέροντας δωρεάν και ποιοτικές δράσεις για όλες τις ηλικίες, με το Κινηματοθέατρο «Κώστας Γαβράς» να αποτελεί έναν ζωντανό χώρο συνάντησης, δημιουργίας και ψυχαγωγίας, κυρίως για παιδιά».
Δείτε εδώ το πλήρες πρόγραμμα
Το Σάββατο 18 Απριλίου προβάλλονται στις 17:30 «Ο Μύθος του Μαρακούντα» και στις 19:30 «Παράδεισος στη Δύση».
Ένα πρόγραμμα με παιδικές ταινίες, αφιερώματα σε σημαντικούς δημιουργούς και αγαπημένες παραστάσεις θεάτρου σκιών, που μετατρέπει το Κινηματοθέατρο «Κώστας Γαβράς» σε σταθερό σημείο πολιτιστικής αναφοράς για το Περιστέρι.

Έκθεση Αγιογραφίας στην Κηφισιά
2026-04-18 19:00 - 21:00 | Έπαυλη Δροσίνη Κηφισιά, Αγίων Θεοδώρων & Κυριάκου, Κηφισιά, Αττική
Ο Δήμαρχος Κηφισιάς Βασίλης Ι. Ξυπολυτάς, ο Αντιδήμαρχος Πολιτισμού Χρήστος Καλός και το Εργαστήρι Αγιογραφίας σας προσκαλούν στην Έκθεση Αγιογραφίας των Εργαστηρίων του Τμήματος Πολιτισμού του Δήμου Κηφισιάς, που θα πραγματοποιηθεί το σαββατοκύριακο 18-19 Απριλίου 2026 στην ΕΠΑΥΛΗ «ΔΡΟΣΙΝΗ» (Αγ. Θεοδώρων & Δ. Κυριακού).
Εγκαίνια Έκθεσης: Σάββατο 18 Απριλίου , ώρα 19:00
Διάρκεια έκθεσης: Σάββατο 18 & Κυριακή 19 Απριλίου 2026
Ώρες λειτουργίας έκθεσης: 10:00 – 21:00
Διδασκαλία Αγιογραφίας και οργάνωση έκθεσης: Μαρία Καρδαρά
Πρόγραμμα
– Σάββατο 18 Απριλίου 2026, ώρα 19:00 Ομιλία Αρχιμανδρίτη π. Γρηγορίου Λιέπουρη, Προϊσταμένου Ιερού Μητροπολιτικού Ναού Αγίου Δημητρίου Κηφισιάς Θέμα: «Τάματα, Λατρεία και λαϊκή παράδοση»
– Κυριακή 19 Απριλίου 2026, ώρα 19:00 Προβολή Ντοκιμαντέρ: «Άγιος Λουκάς ο Ιατρός»
Στη λήξη της έκθεσης, η εικόνα του Αγίου Φανουρίου θα διατεθεί με λαχειοφόρο κλήρωση, με τη στήριξη του Εξωραϊστικού και Πολιτιστικού Συλλόγου «Κεφαλάρι Κηφισιάς», υπέρ της ενίσχυσης των συσσιτίων του Αγίου Νεκταρίου Κάτω Κηφισιάς και του Κοινωνικού Παντοπωλείου του Δήμου μας.

Παράδεισος στη Δύση στο Περιστέρι
2026-04-18 19:30 - 21:30 | Κινηματοθέατρο Κώστας Γαβράς Πρώην Έφη, Βασιλικών 6, Περιστέρι, Αττική, 12137, Greece

Εαρινές Μελωδίες στην Κηφισιά ΧΙ
2026-04-18 20:00 - 22:00 | Βίλα Μπότση Κηφισιά, Σαπφούς 5, Κηφισιά, Αττική, Greece
Ο Σύλλογος «Οι Φίλοι της Ορχήστρας Ποικίλης Μουσικής Κηφισιάς» σε συνεργασία με την Αντιδημαρχία Πολιτισμού του Δήμου Κηφισιάς, σας προσκαλούν στις μουσικές συναντήσεις που θα πραγματοποιηθούν στο πλαίσιο της σειράς εκδηλώσεων «ΕΑΡΙΝΕΣ ΜΕΛΩΔΙΕΣ ΣΤΗΝ ΚΗΦΙΣΙΑ ΧI»
Η πρώτη μουσική συνάντηση θα πραγματοποιηθεί το Σάββατο 18 Απριλίου 2026, ώρα 20.00 στη Βίλα Μπότση (Σαπφούς 3-5, Πολιτεία – Νέα Ερυθραία) όπου το «ELYSIUM DUO», αποτελούμενο από τη διακεκριμένη πιανίστα Τζένια Μανουσάκη και τον Δημήτρη Αγγελάτο, που με τη μοναδική και ειδικά γι’ αυτόν κατασκευασμένη πεντάχορδη κρητική του λύρα, θα ερμηνεύσουν μαζί έργα των: Rachmaninoff, Saint-Saëns, Κωνσταντινίδη, Θεοδωράκη.
Guest Artist της βραδιάς θα είναι ο κορυφαίος κλαρινετίστας της Κ.Ο.Α. (Κρατικής Ορχήστρας Αθηνών), Σπύρος Μουρίκης, που θα ερμηνεύσει την εξαιρετική «Ποντιακή Ραψωδία » του Βασίλη Τενίδη.
ΕΙΣΟΔΟΣ ΕΛΕΥΘΕΡΗ

Μουσικές του Κόσμου για τα Αδέσποτα
2026-04-18 20:00 - 22:00 | Πολυχώρος Αλέκα Δήμος Ζωγράφου, Γ’ Ορεινής Ταξιαρχίας 13, Ζωγράφου, Αττική, Greece
Μουσικές του Κόσμου για τα Αδέσποτα
Σας προσκαλούμε με χαρά σε μια ξεχωριστή μουσική βραδιά, όπου η τέχνη συναντά την κοινωνική ευαισθησία. Η ορχήστρα «Μουσικές του Κόσμου» του Κέντρου Ελληνικής Μουσικής «Φοίβος Ανωγειανάκης» Κέντρο Ελληνικής Μουσικής “Φοίβος Ανωγειανάκης” ανεβαίνει στη σκηνή του Δημοτικού Κινηματογράφου ΑΛΕΚΑ για να μας παρουσιάσει ένα μουσικό ταξίδι μέσα από διαφορετικές παραδόσεις και πολιτισμούς, με «στάσεις» όπου τα ηχοχρώματα συνομιλούν και συνυπάρχουν δημιουργικά.
Η συναυλία θα επιχειρήσει να αναδείξει τη συλλογικότητα της μουσικής πράξης, μέσα από τη συμμετοχή μικρών και μεγάλων μουσικών που συνυπάρχουν και δημιουργούν ένα ενιαίο καλλιτεχνικό αποτέλεσμα. Η εκδήλωση είναι αφιερωμένη στην Παγκόσμια Ημέρα Αδέσποτων Ζώων. Στον χώρο θα πραγματοποιείται συγκέντρωση τροφών και φαρμάκων, με στόχο τη στήριξη των αδέσποτων ζώων της πόλης μας.
Χώρος: Cine Άλεκα – Τέχνη Πόλης (3ης Ορεινής Ταξιαρχίας)
Ημερομηνία: Σάββατο 18 Απριλίου Ώρα: 20:00
ΕΙΣΟΔΟΣ ΕΛΕΥΘΕΡΗ
Συμμετέχουν:
Λουκάς Γεωργίου – κανονάκι
Χάρης Τζινέλλης – κανονάκι
Αφροδίτη Ρεντετάκου – κανονάκι
Σοφία Μέρμηγκα – κανονάκι, τραγούδι
Βίκτωρας Σιμιτόπουλος – ούτι
Ηλιοδώρα Νικολοπούλου – μαντολίνο
Κωνσταντίνος Ντανίλα – σαντούρι
Απόστολος Γεωργίου – κλαρίνο
Σπύρος Δημητρακόπουλος – κλαρίνο
Άλεξ Γκοτζάι – κρητική λύρα
Παναγιώτης Κωνσταντακάκης – κρητική λύρα
Βαλέριος Βασιλειάδης – ποντιακή λύρα, μπουζούκι
Χρύσα Φραγκάκη – βιολί
Μάρκος Φιλιανός – βιολί
Δέσποινα Σπανού – βιολοντσέλο
Μπέττυ Φουτούλη – ακορντεόν
Αφροδίτη Μαρμαρά – όμποε
Στράτος Χοτζόγλου – σαξόφωνα (σοπράνο, άλτο, τενόρο, βαρύτονο)
Χρυσούλα Κεχαγιόγλου – τραγούδι, ψιλά κρουστά
Πάνος Ρεντίφης – ακουστική κιθάρα
Δημήτρης Ζαϊτίδης – ηλεκτρικό μπάσο
Παναγιώτης Χρήστου – αραβική ντοχόλα
Γιάννης Χρήστου – αραβική τάμπλα
Πένυ Εφεντάκη – μπεντίρ
Κωνσταντίνος Βασιλάκης – μπεντίρ
Θεόδωρος Τριανταφυλλόπουλος – ψιλά κρουστά
Νεκτάριος Σταματέλος – νέυ
Επιλογή ρεπερτορίου, διασκευές, ενορχηστρώσεις:
Αλέξανδρος Καψοκαβάδης, Έφη Ζαϊτίδου (διεύθυνση)
Επιμέλεια ήχου: Γιώργος Καρυώτης

Αυτισμός Διάγνωση και Οικογένεια στην Ηλιούπολη
2026-04-19 10:00 - 13:00 | Μουσείο Εθνικής Αντίστασης Ηλιούπολης, Μαρίνου Αντύπα 134, Ηλιούπολη, Αττική, Greece
Μια ημερίδα αφιερωμένη στην ουσιαστική ενημέρωση, την κατανόηση και την έμπρακτη υποστήριξη των οικογενειών, με τη συμμετοχή εξειδικευμένων επιστημόνων.
Ημερομηνία: Κυριακή 19 Απριλίου
Τοποθεσία: Μουσείο Εθνικής Αντίστασης, Ηλιούπολη
Ώρα: 10:00 – 13:00
Ομιλητές & Θεματικές:

Γιάννης Κουρής
Πρόεδρος Συλλόγου «ΑνθίΖω»
Εναρκτήριος λόγος
Μαρία Κωνσταντινοπούλου
Ψυχολόγος, συστημική ψυχοθεραπεύτρια
Πρόεδρος Ελληνικού Συλλόγου Επιλεκτικής Αλαλίας
Η οικογένεια μετά τη διάγνωση: συναισθήματα, κατανόηση και υποστήριξη
Μάνια Σαριγκουλέ
Αναπληρώτρια σχολική ψυχολόγος, υπαρξιακή συστημική ψυχοθεραπεύτρια
Αδελφικές σχέσεις: η ισότητα που κάνει τη διαφορά
Ηλίου Γεωργία
Εκπαιδευτικός Ειδικής Αγωγής
Πρώιμη παρέμβαση: τι είναι και πώς μπορώ να βοηθήσω το παιδί μου
Μάριος Τάτσης
Γυμναστής ειδικής φυσικής αγωγής- προσαρμοσμένης άσκησης.
Ιδιοκτήτης NEURON ABILITY
Καφούρου Βασιλική
Παιδοδοντίατρος (DDS, MDentSci)
Κάθε παιδί αξίζει ένα υγιές χαμόγελο: πρόληψη και στοματική υγεία χωρίς εμπόδια
Άννα Συνοδινού
Διατροφολόγος – Διαιτολόγος
Διατροφή και αυτισμός

Η παρουσία σας θα αποτελέσει ιδιαίτερη τιμή για εμάς και θα ενισχύσει την κοινή προσπάθεια για ενημέρωση, αποδοχή και στήριξη. Με εκτίμηση, Ο Σύλλογος ΑνθίΖω.

Ημέρα Ποδηλάτου στην Γλυφάδα
2026-04-19 10:00 - 15:00 | Πλατεία Μακεδονίας Γλυφάδα (πισω από Κοιμητήριο), Πλατεία Μακεδονίας, Γλυφάδα, Αττική, 16561
Η δεύτερη -και τελευταία- πρόδρομη ποδηλατική δράση πριν από τον μεγάλο Ποδηλατικό Γύρο της 10ης Μαϊου, έρχεται το Σάββατο στην πλατεία Μακεδονίας! Ο Δήμος Γλυφάδας με πρωτοβουλία του Δημάρχου Γιώργου Παπανικολάου και σε συνεργασία με την Cycling Greece, στο πλαίσιο του Ποδηλατικού Γύρου Ελλάδας ΔΕΗ – Tour Hellas 2026 (10 Μαΐου 2026), διοργάνωσε μία ποδηλατική δράση στην παραλία στις 29 Μαρτίου και τώρα πραγματοποιεί τη δεύτερη στην πλατεία Μακεδονίας. Πρόκειται για την «ΗΜΕΡΑ ΠΟΔΗΛΑΤΟΥ», που έχει ως στόχο την ενημέρωση και την εξοικείωση των παιδιών με τον κόσμο της ποδηλασίας, την καλλιέργεια ποδηλατικής κουλτούρας και την ενίσχυση της περιβαλλοντικής συνείδησης. Σας περιμένουμε ΜΕ ΤΟ ΠΟΔΗΛΑΤΟ ΣΑΣ 10:00 το πρωί στην πλατεία ΜΑΚΕΔΟΝΙΑΣ στη Γλυφάδα μας, να μάθουμε τα πάντα για το ποδήλατο στην πράξη!
20 τυχεροί θα κερδίσουν ύστερα από κλήρωση ποδήλατα και ποδηλατικά κράνη!
ΠΕΡΙΓΡΑΦΗ ΔΡΑΣΗΣ:
1. «HERO 2030» skills track: Mια πρωτότυπη ποδηλατική πίστα δεξιοτεχνίας για παιδιά 6 ετών και άνω, αφιερωμένη αποκλειστικά στους 17 Στόχους Βιώσιμης Ανάπτυξης των Ηνωμένων Εθνών. Αποτελείται από 17 ειδικά σχεδιασμένα εμπόδια και τις 17 πινακίδες προβολής των 17 Στόχων. Τα παιδιά καλούνται με το ποδήλατο τους να περάσουν το κάθε ένα από τα 17 εμπόδια σε έναν ιδανικό «στίβο» γεμάτο εκπλήξεις, εκπληρώνοντας επιτυχώς τη διαδρομή. Ανεξάρτητα από το ποιος θα τερματίσει πρώτος ή τελευταίος, γρήγορα ή αργά, όλοι είναι νικητές!
2. «Ρόδα είναι και γυρίζει»: Ένα διασκεδαστικό παιχνίδι ταχύτητας και συντονισμού με 2 ρόδες ποδηλάτου, όπου πρέπει να ακολουθηθεί μια χαραγμένη διαδρομή τύπου ΖΙΚ ΖΑΚ.
3. «Όλοι μοναδικοί – Όλοι ίσοι – Όλοι μαζί»: Ένα παιχνίδι ευαισθητοποίησης σχετικά με τη συμπερίληψη και την προσβασιμότητα.
4. «Η Πυραμίδα της Συνεργασίας των 17 Στόχων»: Ένα παιχνίδι συνεργασίας, μνήμης και ταχύτητας, με στόχο να στηθεί σωστά και γρήγορα η Πυραμίδα των 17 στόχων.
5. «Ο σκοπός ένας και οι στόχοι 17»: Τα παιδιά χωρίζονται σε δύο ομάδες και προσπαθούν να πετύχουν τον στόχο πετώντας μπαλάκια στην οπή του στόχου από απόσταση.
6. «Από το σπίτι στο Σχολείο»: Επιδαπέδιο εκπαιδευτικό, ψυχαγωγικό ποδηλατικό παιχνίδι, όπου τα παιδιά μαθαίνουν τα σήματα του Κώδικα Οδικής Κυκλοφορίας.
7. «Ζωγραφίζω το ποδήλατο και την πόλη μου»: Το ποδήλατο γίνεται πηγή έμπνευσης και καλλιτεχνικής δημιουργίας. Τα παιδιά ζωγραφίζουν τις πιο όμορφες εικόνες με θέμα το ποδήλατο.
8. «Κοίτα μαμά κάνω ποδήλατο»: Μικρή εύκολη διαδρομή εξάσκησης και πρώτης γνωριμίας με τα ποδήλατα ισορροπίας για παιδάκια ηλικίας 2-4 ετών. Μπορούν να δοκιμάσουν με τα δικά τους ποδήλατα με βοηθητικές ρόδες ή με ποδήλατα ισορροπίας της διοργάνωσης.
9. «Συντηρώ σωστά το ποδήλατό μου»: Σεμινάριο από τους πιο ειδικούς τεχνικούς ποδηλάτων για την πιο σωστή χρήση του ποδηλάτου, το service πριν και μετά τη χρήση, τον καλύτερο τρόπο αλλαγής ελαστικών και έναν δωρεάν έλεγχο σημείων των ποδηλάτων των μικρών μας φίλων.
10. «Ποδηλατώ με ασφάλεια στην πόλη μου»: Μικροί και μεγάλοι έρχονται σε γνωριμία με το ποδήλατο και την αστική ποδηλασία, μέσω εκπαιδευτικών διαφανειών με ειδικές αναφορές στην οδική ασφάλεια, στην προετοιμασία για τη χρήση του ποδηλάτου και πολλές άλλες χρήσιμες πληροφορίες.
11. «Μαθαίνω για τις πρώτες βοήθειες»: Οι εκπαιδευμένοι εθελοντές – διασώστες του Ελληνικού Ερυθρού Σταυρού δείχνουν τις πρώτες βοήθειες και τις ενέργειες που μπορούμε να κάνουμε ως ποδηλάτες σε περιστατικά πτώσης και τραυματισμών.
Τον συντονισμό της δράσης έχουν η Αντιδήμαρχος Παιδείας, Διά Βίου Μάθησης και Νέας Γενιάς Άννυ Καυκά και ο Εντεταλμένος Δημοτικός Σύμβουλος Αθλητισμού Μανώλης Χάντζος. Σας περιμένουμε
